Memor elektronek - Wikipedia\nMemorioù kreiz ha memorioù a dolp\nAnvet e vez "Memor" an holl barzhioù elektronek en araez da gadaviñ ent padennek roadennoù. Daou rizh memor a zo :\nAr vemor greiz pe memor diabarzh a vez en araez da gadaviñ ar roadennoù e-kerz erounezadur ar goulevioù (pe sevenadur ar programmoù). Ergrafet e vez gant amredoù elektronek arbennik herrus. Klotaat a ra gant pezh e vez anvet "memor bresk" pe RAM.\nAr vemor a dolp pe vemor diavaez pe c'hoazh memor alvezel e vez graet ganti da gadaviñ ar roadennoù war un hir dermen goude ma vez lazhet an urzhiataer. Klotaat a ra gant an aveadoù kadaviñ gwarellek evel ar c'hantennoù kalet, ar c'hantennoù helam pe gweledel (CD-ROM pe DVD-ROM), pe c'hoazh ar vemor sonn.\nArouezadurioù teknikel[kemmañ | kemmañ ar vammenn]\nAn arouezadurioù teknikel pennañ a zo :\nAr barr a zo kementad uc'hek ar stlenn a c'hell ur vemor kadaviñ (e bitoù),\nAn amzer haeziñ a glot gant ar spas amzer etre ar goulenn skrivañ/lenn hag hegerzded ar roadenn,\nAn amzer gor (pe an amzer gelc'hiad) a zo ar spas amzer izek etre div haezadenn genheuilh d'ar vemor,\nAr c'has a zo ar c'hementad roadennoù eskemmet e-kerz ur werzh amzer, e bitoù dre eilenn.\nAr steuzidikted a zo gouested ur vemor da virout ar roadennoù pa ne vez ket porzhet ken.\nUr vemor vat-kenañ a zo unan neuze hag he deus ur barr uhel, un amzer haeziñ hag un amzer gor izel, ur c'has uhel hag ur steuzidikted izel.\nE-barzh un urzhiataer e vez lakaet memorioù a galvezourieh disheñvel hervez ar roll o do da c'hoari da lavaret eo hervez an darvenn e vez goulennet digante e-keñver ar roadennoù.\nne : nano eilenn\nme : mikro eilenn\nNebeut a vemor e-touez ar re herrusañ a zo e-barzh an urzhiataer lakaet e-kichen ar c'hewerier hag ar memorioù a dolp a vez arveret da gadaviñ ar stlennoù ent padel.\nAdtapet diwar « https://br.wikipedia.org/w/index.php?title=Memor_elektronek&oldid=93272 »\nKemmoù diwezhañ degaset d'ar bajenn-mañ d'an 4 Kzu 2006, da 20:29.


Auge (merc'h Aleos) - Wikipedia\nAuge (merc'h Aleos)\nEvit sterioù all an anv Auge, gwelit ar pennad Auge (disheñvelout).\nAuge (gregach: Αὐγή) a oa merc'h da Aleos, roue Tegea, ha d'e bried Neaira. C'hoar e oa da Kefeos ha Lykourgos.\nHe zad roue en doa klevet digant un orakl e vije diskaret gant e vab-bihan. Da virout ouzh kement-se en devoa kaset e verc'h da velegez da dempl an doueez Athena Alea rak abalamour d'he c'harg e ranke chom gwerc'hez. Un deiz avat e teuas an haroz Herakles d'ober un dro d'ar vro, ha setu Auge dougerez. Ur mab he doe, ha Telefos e oa e anv. Kuzhat he mab a reas Auge e templ Atena, bete-gouzout e teufe c'hoant d'he zad lazhañ ar bugel. Hogen klevet e voe ar bugel o leñvañ en templ, ha droug en tad-kozh.\nMeur a zoare zo goude d'ar vojenn.\nHervez Pausanias ar Beajour, a skrive en IIvet kantved, e voe dilezet ar bugel er Menez Parthenion e Tegea, ma voe maget gant un heizez.\nAr roue Teutras hag Auge. Aoter Pergamon. Berlin.\nEn un doare all e voe roet Auge d'ar moraer Nauplius, ha hennezh a oa d'he lazhañ. Truez outi en doe avat, ma kasas anezhi d'ar roue Teuthras, roue Mysia, en Azia Vihanañ.\nHervez un doare all e voe lakaet Auge en ur bouteg ha kaset war ar mor. Erruout a reas e Mysia. Kemm zo adarre etre an doareoù. Pe e timezas Auge d'ar roue Teuthras, pe e voe adverc'het ganti. Diwezhatoc'h e voe brezel etre Teuthras hag Idas. Hogen setu Telefos o klask war-lerc'h e vamm o tegouezhout er vro hag o reiñ skoazell ha trec'h d'ar roue. Goude an trec'h ec'h anavezas e vamm.\nHervez un doare all c'hoazh e tegouezhas Auge gant he mab e Mysia, ha Telefos an hini a voe advabet gant ar roue.\nHervez un doare all eo teutras a voe tad da Delefos.\nAoter Pergamon[kemmañ | kemmañ ar vammenn]\nEn amzer Pausanias ar Beajour, en IIvet kantved, e veze diskouezet bez Auge e Pergamon, ma veze enoret Telefos evel haroz diazezer. E murengravadur Aoter Pergamon e weler ivez Auge.\n↑ Gwelout ivez planedenn Danae ha Perseüs\n↑ Paosanias ar Beajour 8.4.6.\nAdtapet diwar « https://br.wikipedia.org/w/index.php?title=Auge_(merc%27h_Aleos)&oldid=1763027 »\nKemmoù diwezhañ degaset d'ar bajenn-mañ d'an 14 Eos 2017, da 07:49.


Amalie von Schintling - Wikipedia\nPoltred Amalie von Schintling\nAmalie von Schintling (9 a viz Eost 1812 - 22 a viz Kerzu 1831 e Neustadt an der Donau) a oa ur goantenn alaman e rouantelezh Bavaria en XIXvet kantved. Ar roue Ludwig Iañ Bavaria a roas urzh da Joseph Karl Stieler, livour al lez, d'he foltrediñ, ha war ziskouez emañ an oberenn e Poltredaoueg ar gened, e kastell Nymphenburg, ma'z eus dastumet 36 poltred eus itronezed a renk uhel eus kêr München, brudet-bras o c’hened.\nDa zimeziñ e oa da Fritz von Schintling, ur c'henderv dezhi. Mervel a reas a-raok an eured, d'an oad a 19 vloaz, diwar an dorzhellegezh. Echuet e voe e daolenn gant Stieler nebeut amzer a-raok he marv.\nAdtapet diwar « https://br.wikipedia.org/w/index.php?title=Amalie_von_Schintling&oldid=1503169 »\nKemmoù diwezhañ degaset d'ar bajenn-mañ d'an 21 Ebr 2013, da 17:52.


Kilhog Sant Per | Daskor\nSant Per a yoa kousket en e lojennig, e-kichen dor ar baradoz, pa glevas ur c’hilhog o kanañ evel-se eus holl nerzh e gorzailhenn. Setu eñ o tihunañ en ul lamm, hag o sevel en e goazez. Hag e klaskas gouzout pevare e c’helle bezañ. « Unan... div... teir ! Ya, teir eur e c’helle bezañ. Peogwir e kan ar c’hilhog ken abred, me ’laka e vezo kaer an amzer hiziv, deiz gouel bras an Holl Sent... Gwellañ ’z eo, avat ! Rak n’eo ket ebat kaout amzer fall... zoken er baradoz. Hum ! koulz eo din sevel ! Ne dalv ken din chom em gwele, rak ne gouskin ket mui. Ar re gozh eveldon ne reont nemet ur c’housk, koll a rafen va amzer oc’h astenn a-nevez, ha neuze, ar c’hilhog, va mignon kozh, a c’hellfe ober goap eus douger alc’hwezioù ar baradoz... Evel-se ’ta, houp !... Er-maez ! »\nHag e tilammas eus e wele a briñs evit mont da danañ ar c’houlaouenn a yoa en ur c’hantolor aour ; goude e wiskas e zilhad, war e bouezig, evel ma rae pep tra.\nO vezañ m’edo gouel an Holl Sent, gouel brasañ ar baradoz goude gouel an Dreinded, Sant Per a glaskas e zilhad kaerañ da wiskañ. Ha bez en doa dilhad kaer, me ’lavar deoc’h.\nNa brav e oa da welet gwisket gant e sae liv aour na veze lakaet nemet d’ar gouelioù brasañ ! gant e votouigoù voulouz ruz, boukloù arc’hant warnezho ! gant e c’houriz seiz gwenn, outi bouchonoù aour a-ispilh betek e zaoulin ; war e benn ez oa ur galabousenn round, e seiz du, hag a c’holoe dereat e benn moal. En ur ger, pep tra en e wiskamant a yoa evit ar gwellañ.\nPesketaerien Douarnenez o-unan a vije bet lorc’h enno o welet o sant paeron gwisket ken gran. N’o divije ken hen anavezet zoken, ken disheñvel e oa diouzh ar persketaer a daole gwechall e rouedoù war lenn Jenezared, gant e dad Jonaz hag e vreur henañ Andreaz.\nAbaoe, gwir eo, en doa gounezet tizhout betek ar renk uhelañ, o pesketa tud war ur mor un tamm mat falloc’h eget hini e vro. Deuet e oa zoken da vezañ ur mestr gouiziek er vicher ziaes-se, peogwir e oa bet lakaet da sturier. Hogen, an amzer-se a yoa tremenet pell a yoa.\nE-pad m’en em wiske, Sant Per a rae ar pezh a anver ar bedenn a galon, evel ma ra bep mintin an holl dud devot : « N’eus forzh, a lavare, ma ne vije ket deuet ar c’hilhog da’m dihunañ p’edon oc’h en em rouestlañ e spern va nac’hedigezhioù euzhus, marteze ne vije ket deuet a geuz din, ha neuze, e pelec’h e vijen-me bremañ ? N’eo ket er baradoz, a dra sur, o nann ! e-kichen Judaz, en ifern, an dra-se avat na lâran ket. Mil bennozh deoc’h, Doue madelezhus, da vezañ lakaet ar c’hilhog da ganañ ! »\nHag e krene e galon baour gant an derzhienn.\nAn neb a zo oc’h ober pedenn a galon a c’hell bezañ leun a youl vat da chom gant Doue ; hogen, kaer en deus, ar spered a zo ken dibarfet, ha n’eus forzh pegen santel eo an den, ne viro ket outañ da c’hournijal amañ hag ahont, zoken e-pad ar bedenn. Soñjezonoù a bep seurt a deu, evel kelien fall, da laerezh diganeomp ar mel a davomp o pleustriñ ar giwrionezioù kristen.\nHag ar gward galloudus a lavare evel-henn outañ e-unan : « Daoust hag e pelec’h en deus kanet ar c’hilhog-se a zobet bremaik o tihunañ ac’hanon ?... N’eo ket er baradoz ; amañ, ganeomp-ni, n’ez eus ket a loened ; n’emañ ket ar c’hiz, ha n’eo ket mat e vije, rak, al loened, tro pe dro, a laka droug er re o deus da ober outo, hag a-wechoù zoken e teu ganto komzoù ha ne vezont ket implijet en Iliz !... Daoust hag eñ e vije er-maez, mitu !... Ya, er maez eo e rank bezañ... Gwelomp. »\nHa neuze, krak ! e tigor an draf a yoa en nor, hag e laka e benn er-maez evit sellet a bep tu.\n– Kakaraka ! Kakarakaa !! Kakarakaaa !!!\nO welet dremm skedus ha laouen an aotroù Sant Per, ar c’hilhog en doa kredet gwelet an heol ; en-dro d’ar baradoz an noz a yoa teñval-sac’h.\n– Ne roy ket peoc’h, te ? glabouser zo ac’hanout ! a lavaras Sant Per d’ar c’hilhog, kustum ma’z oa da vezañ gantañ evel ur mignon kozh. Peder eur eo, a leverez ? Ha koulskoude, daoust din da vezañ kozh, n’em eus ket lakaet un eur evelato da cheñch roched ha da wiskañ va dilhad sul !... Sell ’ta ! unan bennak a zo ganez, mestouet ?\n– Ya da, Perig ar Porzhier. Me eo am eus degaset ar c’hilhog-mañ da zihunañ ac’hanoc’h ha da ober evel-se plijadur deoc’h, rak hiziv, mar ne fazian, emañ ho kouel bras.\nAn diaoul, ar pezh fall, eo a gomze evel-se gant e deod melet.\nAr c’hilhog paour a yoa prizoniet etre divrec’h Paol gornek, gag e starde warnañ muiañ ma c’helle, evit ober dezhañ kanañ.\n– A ! te eo a zo adarre, loen lous ! Petra ’glaskez dre amañ ? lavar ’ta din, pintig noz !\n– O avat, n’on ket deuet a-ratoz-kaer. Edon oc’h ober ur bale dre aze. Peogwir evelato e c’houlennit va ali diganin, me ’lavaro va mennozh, deoc’h-hu dreist-holl, rak muioc’h a fiziañs am eus ennoc’h eget en holl sent all ; ya, Perig koant, ar wirionez a lavaran.\n– Kae atav, teod flour !\n– Ya, ha krediñ a ran zoken e teufemp d’en em glevet, hag e rafemp bravik hor c’heusteurenn hon daou !\n– En em glevet da ober petra ?\n– Dal ! ankounac’haet hoc’h eus adarre ar pezh ho poa lavaret en deiz all ?\n– Mar kav dit emaon-me o vont da skrivañ da froudennoù evit n’o ankounac’hain ket, te a fazi, va faotr, hag a fazi kalz zoken. A-walc’h a gaieroù am eus-me aze evit miret anvioù ar re a ya hag a deu dre ar baradoz ! Asa, peadra da goll va sammig penn. Hast buan ’ta lavaret din petra zo a-nevez ganez ; setu ur pennad brav a zo ’on amañ daoubleget. Dont a ray din ar boan gein...\n– Gwir eo neuze ’ta n’ouzoc’h ket ? C’hoant am boa da vont aze ivez ur pennad da welet : lakaat beg va fri, ha netra ken, evit teurel ur sell war ar baradoz kaer n’em eus ket gwelet abaoe an devezh ma oen stlapet er-maez. Lavaret a reer ez eo bet kaeraet, ez eo sklêrijennet bremañ, nann mui gant an tan-red, met gant an acétylène. La ! un aotre vihan ! Pemp minut hepken ! Evit ur wech ! ur wech, ha peoc’h goude ! Ha c’hwi neuze a vezo ar c’haerañ eus ar c’haerañ sent, hag ar gwellañ anezho holl !... Ha me a yelo d’hen embannañ e pep lec’h goude.\n– Nann, mil gwech nann !... Perak ’ta, genaoueg, n’out ket chomet ennañ pa edos ?\n– Se, Perig ar Porzhier, n’eo ket un abeg eo ; hag arabat eo deoc’h mont en egar evel-se, den santel ! Me n’em eus c’hoant ebet da ober deoc’h teariñ*. [?]\n– C’hoant ec’h eus da c’houzout perak na’z lezan ket da lakaat da dreid er baradoz ? Her gouzout mat a rez da-unan ; flaer zo ganez war hed ul lev tro-war-dro ! Ya, c’hwezh ar rostet a zpo oc’h da heul ; ha ma vijes – Doue ra viro ! – lezet da vont er baradoz, ha pa ne ve ken nemet ur pennadig, e vije ret e-pad ur miz, goude-se, skubañ, gwalc’hiñ ha sec’hañ bemdez kement tra gaer a zo aze, evit kas kuit ar c’hwezh kasaüs a glever ganez, loen lous ! Hag an dra-se a rofe re a labour d’an aelez... Kae, kae pell diouzhin !...\n– O na c’hwi a zo un den eürus a-zoare !... Ur sant savet uhel eveldoc’h a dlefe evelato bezañ muioc’h habask ha sederoc’h ouzh an dud a renk izel ; ya, me ’grede an dra-se betek-henn.\n– A ! ya, moarvat sur emaon o vont da lezel ac’hanout da zont ! Ha ma vijen sot a-walc’h d’hen ober, me ’laka e rafes din un dreuflezenn bennak, atav ez peus re nevez ez sac’h, louarn kozh ma’z out !\n– Me, tennañ deoc’h un dreuflezenn ? O, sant benniget ! n’am anevezit ket mat, war a welan ! Ha penaos e rafen goude m’am bije c’hoant da ober ? Livirit din ’ta penaos ?\n– Oc’h ober evel ar Breizhad-se, a c’houlenne eveldout ober ur sell er baradoz ; roet e oe dezhañ diouzh e c’houlenn, ha neuze, n’ouzout ket petra ’reas ? Ur sac’h a yoa gantañ. Ac’hanta, teurel a reas e sac’h e-barzh. Ha goude e c’houlennas bezañ lezet da vont d’e gerc’hat. Lezet e oe. Azezañ ’reas warnañ ken brav ha tra, re vrav zoken, war va meno rak pa’z is da lavaret dezhañ dont er-maez, e lavaras din ken dichek : « Me a zo amañ em feadra hag a chomo daoust da bep tra. » Hag aze emañ abaoe ivez. Te, Satanas, a rafe din-me un dra bennak evel-se ivez. »\n– Me, aotroù Sant Per ? o ne rafen ket. Me a vezo leal betek penn, hag a vezo, mardazero ! Hennezh, Perig, a yoa un Tregeriad, ha, gouzout a rit, Tregeriz a zo brudet evel filouterien begoù flour.\n– Emaout oc’h ober goap, loen lostek ! Gortoz ! gortoz ! mont a ran da ober dit paeañ din. Me ’zesko dit petra eo lavaret droug diwar-benn ar Vretoned !\nHa kerkent, krik ! krak ! an nor a zigoras, ha Sant Per a astennas e c’har evit reiñ un taol troad e r... an diaoul. Met an diaoul en doa klevet ar c’hwezh, hag evit tec’het a-raok an taol e troas prim a-gostez. Kement a lañs a yoa gant troad ar Porzhier, ma’z eas e votezig voulouz ruz eus e droad da gouezhañ e-kichenik an diaoul. Paolig na oe ket pell evit he dastum hag he lakaat dindan e gazel gleiz. Stardañ ’rae warni zoken gant aon d’he c’holl. Dindan ar gazel all e starde e gilhog, ar paourkaezh kilhog, a gane gwashoc’h-gwazh, peadra da regiñ e gorzailhenn :\nHa Sant Per dipitet a-walc’h, me ’lavar deoc’h, a chaoke etre e zent « Pebezh laer ! Kas gantañ va botezig voulouz ! Kas gantañ va c’hilhogig ! N’eus ket da lavaret, ar c’hilhog-se a zo bet laeret gantañ ivez en un tu bennak. E pelec’h ? An dra-se avat n’ouzon ket ! Ret e vezo din bezañ war evezh ur wech all. »\nHag o vezañ n’en doa nemet ur votez, Sant Per a gasas un ael da reiñ urzh da Sant Krepin da ober d’ar Porzhier ur votez voulouz ruz, gant ur boukl arc’hant war c’horre, hervez ar muzulioù en doa kemeret war e dreid pell-bras a yoa.\nDa c’hedal avat ma vije graet e votez, ar sant kaezh a rankas kuzhat e droad noazh dindan e sae hir livet en aour...\nLiens transversaux de livre pour Kilhog Sant Per\n‹ Nozvezhioù an Arvor\nar Groazig vruzunet ›


Diforc'hioù etre adstummoù "Robert Koch" - Wikipedia\nDiforc'hioù etre adstummoù "Robert Koch"\nRobert Koch (kemmañ)\nStumm eus an 7 Kzu 2016 da 17:20\n278 okted ouzhpennet , 4 bloaz zo\nO kregiñ da freskaat ha da reizhañ...\nStumm eus an 16 Ebr 2015 da 13:30 (kemmañ)\nStumm eus an 7 Kzu 2016 da 17:20 (kemmañ) (dizober)\n(O kregiñ da freskaat ha da reizhañ...)\n[[Restr:Robert Koch.jpg|right|thumb|'''Robert Koch'''
(luc'hengravadur, (1843-1910[]).]]\nHeinrich Hermann '''Robert Koch''', bet ganet d'an [[11 a viz Kerzu]] [] e [[Clausthal-Zellerfeld|Clausthal]] ([[Kengevread alaman]] d'an ampoent) ha marvet d'ar [[27 a viz Mae]] [] e [[Baden-Baden]] ([[Impalaeriezh alaman]] d'an ampoent), a oa ur [[mezeg]] [[alaman]].
Brudet-kenañ eo evit bezañ kavet ''Mycobacterium tuberculosis'', ar [[bakteri]] kiriek d'an [[torzhellegezh|dorzhellegezh]] : anvet e voent ''bazhilli Koch'' diwar e anv. Chomet eo anavezet evel unan eus diazezerien ar [[bakteriologiezh|vakteriologiezh]].\n== Buhez ==▼\n'''Robert Koch''' a oa ur mezeg alaman, ganet d'an 11 a viz Kerzu [] e [[Clausthal]], ha marvet d'ar 27 a viz Mae [] e [[Baden-Baden]]. Brudet eo evit bezañ dizoloet [[bazhennig]]où [[kleñved al langis]] anvet diwar e anv : ''bazhennig Koch''. Chom a ra unan eus krouerien ar [[bakterioniezh]].\nMont a reas war studi ar skiantoù naturel ha hini ar [[mezegiezh|vezegiezh]] e [[Göttingen]]. Unan eus e gelennerien, [[JacobJakob Henle]] ([]-[]), a oa un difenner eus an damkaniezh ar mikroboùc'harvevel savet gant [[Louis Pasteur]] ([]-[]) e []. DontMont a reas da vezañ eilmezeg ospital [[Hambourg]] da gentañ.▼\nDigor a-walc'h e oa e spered peogwir e oa dedennet ivez gant an [[arkeologiezh]], an [[arvevadoniezh]] hag an [[arvevadoniezhdenoniezh]] ivez.▼\n▲== Buhez ==\n▲Mont a reas war studi ar skiantoù naturel ha hini ar vezegiezh e [[Göttingen]]. Unan eus e gelennerien, [[Jacob Henle]], a oa un difenner eus damkaniezh ar mikroboù savet gant [[Louis Pasteur]] e []. Dont a reas da vezañ eilmezeg ospital [[Hambourg]] da gentañ.\n▲Digor a-walc'h e oa e spered peogwir e oa dedennet ivez gant an [[arkeologiezh]] hag an [[arvevadoniezh]].\nAr c'hentañ eo e [] da zont a-benn da c'hounit [[Bacillus anthracis|bazhennig]] ar [[serk]] dizoloet e [] gant ar C'hallaoued [[Pierre Rayer|Rayer]] ha [[Casimir Davaine|Davaine]]. Diorren a reas da-geñver an degouezh-se meur a deknik nevez evit livañ, gounit ha anavezout kellidoù ar c'hleñvedoù.\nE [] e kemeras penn labourvaarnodva bakterioniezhbakteriologiezh [[Berlin]].▼\n▲E [] e kemeras penn labourva bakterioniezh [[Berlin]].\nE [] e tizolo [[bazhennig]] [[kleñved al langis]]\n[[Rummad:Loreidi Priz Nobel Fiziologiezh pe Mezegiezh Alamagn]]\nAdtapet diwar « https://br.wikipedia.org/wiki/Dibar:MobileDiff/1729979 »


Buhez ar Zent. pages 617-618. Encyclopédie Marikavel.\nEil devez a viz Gwengolo\nRoue hag abostol ar Hongri (977-1038)\nPen em gavas da vezan laket en penn ar Hongri, da varo an duk Geiza, e dad (997), Stephan a gavas e vro digristen c'hoaz, kouls lavaret holl.\nKentan tra a reas a oe en em glevet mat gant ar brinsed, e amezeien. Goude-ze en em lakas da drei e zujidi war ar relijion gristen; mes darn aneze, ha ne garent ket trei kein d'o doueou, a 'n em zavas en e eneb.\nStephan, goude bezan en em erbedet ouz sant Martin hag ouz sant Jorj, a yeas d'ar brezel hag a drec'has war e enebourien gant eun arme kalz bihanoc'h eget o hini.\nEvit trugarekât Doue da vezan roët d'ezan ar gonid, e lakas sevel eur manati en enor d'an ôtrou sant Martin, hag e c'halvas beleien ha menec'h eus an Alamagn da zont da hadan ar gwir fe en pep korn eus ar Hongri. Rannan reas e zukach en dek eskopti, gant Strigonium da arc'heskopti, ha kas a reas eskob Koloctz da Rom, da rei anaoudegez da Zylvestr II, a oa neuze war Gador sant Per, eus kement a oa bet grêt, ha da c'houlenn ôtre evitan da zougen al lezhanv a roue. Ar pab a respontas en eur gas d'ezan ar gurunen a roue, evitan hag evit ar re o dije e garg war e lerc'h, hag ar groaz a abostol, gant galloud da lakat ne dougen dirazan, abalamour d'an aked en devoa da brezek ar fe en e rouantelez. Pa glevas Stephan e oa e gannad o tizrei, ec'h eas d'hen diarben, hag e chomas en e zav ha diskabel, epad ma lenne d'ezan lizer ar pab. Eskob Koloctz hen sakras roue, er blavez 1000.\nPrest goude, e konsakras e rouantelez a-bez d'ar Werc'hez Vari, hag e lakas e zujidi d'ober Hon Itron eus Mamm Doue, bep gwech ma komzjent anezi, ha da blegan o fenn hag o glin, bep gwech ma lavarjent an hano-ze. Lakat a reas ive sevel, en Alban, eun iliz eus ar re binvidikan en enor da batronez e vro, hag en iliz-ze eo e ve sakret ha sebeliet, abaoue, holl bennou kurunet ar Hongri. Manatiou hag ilizou a zavas ive en Rom, en Jeruzalem hag en Konstantinopl.\nE garante evit ar beorien, an intanvezed hag an emzivaded a oa dispar. Den n'ee diwar e dro, na tenval e benn, na goullo e zaouarn. Alïes awalc'h, p'en deveze eur goulenn bras bennak d'ober ouz an Otrou Doue, e lake rei aluzen, en e hano, d'an holl dud ezommek eus e rouantelez.\nAn nozveziou arôk ma tlee kommunian a dremene en iliz o pedi, hag e bedennou a veze ken c'houek, ma oe gwelet, eun devez, an Ele ouz e zibradan diouz an douar, a greiz ma oa e spered beuzet en Doue.\nDimezi a reas da Jizel, c'hoar sant Herri, roue ar Jermani, ha bezan en devoe eleiz a vugale, mes holl e varvjont yaouank. Ar c'hosan aneze, e hano Emerik, a oa eur zant evel e dad. Mervel a reas en barr e yaouankiz. Stephan a oe neuze treuzet e galon gant eur c'hleze a c'hlac'har. Koulskoude e plegas da volonte an Otrou Doue.\nMervel a reas e-unan, goude eur c'hlenved hirr, da genver gouel Maria-Hanter-Eost, en devoa laket lezhanvan, en e rouantelez, devez an Itron vras. Ar miraklou a c'hoarvezas war e ve a embannas e zantelez. Beneat IX a lakas e hano e-touez ar zent, hag Innosant XI a gemennas ober e ouel d'an eil a viz gwengolo.\nSeul-vui ma labourer evit Doue, seul êsoc'h a ze e stager d'al labour.\nGoude Doue, ma holl fizianz a zo en Maimm Doue.


Gwizien - Wikipedia\nKampoullennoù Breizh-Uhel Kumuniezh (sez)\nBro Traoñiennoù ar Gwilen\n8 568 ann. (2017)\n47° 58′ 05″ Norzh\n1° 47′ 38″ Kornôg / 47.9680555556, -1.79388888889\nkreiz-kêr : 90 m\nbihanañ 7 m — brasañ 107 m\nGwizien (Guichen e galleg) a zo ur gumun eus Breizh e Kanton Gwizien e departamant Il-ha-Gwilen.\n4.1 Dispac'h Gall\n4.2 XXvet kantved\n4.2.1 Brezel-bed kentañ\n4.2.2 Repuidi Brezel Spagn e Breizh\n4.2.3 Eil Brezel-bed\n4.2.4 Brezel Korea\n5 Monumantoù ha traoù heverk\n6 Emdroadur ar boblañs abaoe 1793\n8.1 Ardamezeg ar familhoù\n10 Liammoù diavaez\n12 Notennoù ha daveoù\n20 kilometr er mervent da Roazhon emañ, ha bevennet eo gant teir stêr : ar Gwilen, ar C'hanud hag ar Sec'h.\nEn aour, e ziv wezenn-sapr c'heotet, e dintenn en argant balirant; e gab en glazur karget gant peder brizhenn ginerminig en aour\nAwenet diouzh ardamezioù familh du Bouëxic (XVIvet) hag e zouge pin pe beuz.\nBet degemeret gant Kuzul ar Gumun an 19 Ebrel 1999.\nDekred eus ar 26 a viz Du 1790 war al le ret: embannet e voe bout mennet da nac'h al le ouzh ar Roue, ar vro hag al lezennoù gant ar person, Jehanin e anv, ha daou gure, Taillard ha Marot .\n126 gwaz ag ar gumun gollas o buhez abalamour d'ar brezel hervez monumant ar re varv, d.le. 3,86% ag ar boblañs hervez an niveradeg bet graet e 1911.\nRepuidi Brezel Spagn e BreizhAozañ\nDegemeret e voe meur a diegezh repuidi er gumun .\nMervel a reas 29 den eus ar gumun abalamour d'ar brezel .\nD'ar 15 a viz Genver 1943 e kouezhas un nijerez Halifax, marilhet DG285 ha kodet MA-X, eus ar 161st Sqdn Royal Air Force. Volunteer Reserve eus aerlu ar Rouantelezh-Unanet (Royal Air Force) e "Le Tertre" e Gwizien gant seizh nijour en he bourzh; lazhet e voent holl, douaret int e Bered ar Reter e Roazhon .\nD'ar 25 a viz Mae 1943 e kouezhas ur c'harr-nij Junkers Ju 88 D-1 eus an aerlu alaman (Luftwaffe) e "Les Terres" e Gwizien; lazhet e voe e bevar nijour, douaret int e Mont-de-Huisnes .\nUr sarjant a varvas e miz Meurzh 1953 e Munchi; douaret e voe e Busan .\nMonumantoù ha traoù heverkAozañ\nMilin Pont Rigan.\nPont war ar Gwilen e Pont Rigan.\nAdnevesaat ar c'hoc'hu, d'ar 14 a viz Kerzu 2006.\nAr c'hoc'hu e 2014.\nMonumant ar re varv er vourc'h .\nMonumant ar re varv e Pont-Rigan .\nEmdroadur ar boblañs abaoe 1793Aozañ\nRoll ar vaered\nMeurzh 1983 Mae 2020 Joël Sieller Tu-dehou Ijinour\nMae 2020 → bremañ Dominique Delamarre Tu-dehou\nN'eo ket anavezet c'hoazh an holl fedoù.\nArdamezeg ar familhoùAozañ\naotrounez la Lande ha La Grézillonnaye En erminoù e dreustell zivouedet en gul karget gant teir flourdilizenn en aour\nSturienn ː Neque terrent monstra\naotrounez al lerc'h se, e Gwizien\nEn argant e lammell en gul\nalias / neuz all\nEn glazur hadet gant kanochennoù en argant; e c'housourin en erminoù\nNa Sceirí (Dulenn) (Iwerzhon)\n↑ Michel Froger et Michel Pressensé : Armorial des communes des Côtes d'Armor et Ille et Vilaine. 2008.\n↑ Adhésion de Messieurs les Recteurs, Curés et autres ecclésiastiques du diocèse de Saint-Malo, en Bretagne, A l'exposition des principes sur la Constitution du Clergé, adressée à MM. les Evêques députés à l'Assemblée nationale, Imprimerie de Crapart, place Saint-Michel, Pariz, Bro-C'hall, p.18\n↑  Monumant ar re varv - Memorial Genweb\n↑ Isabelle Le Boulanger, L'Exil espagnol en Bretagne 1937-1940, Coop Breizh, 2016, pajenn 290\n↑ Pertes RAF\n↑ Pertes Luftwaffe\n↑ Pol Potier de Courcy : Nobiliaire et armorial de Bretagne. 1890\nAdtapet diwar « https://br.wikipedia.org/w/index.php?title=Gwizien&oldid=1882675 »\nDernière modification le 4 Eos 2020, à 12:37\nKemmoù diwezhañ degaset d'ar bajenn-mañ d'an 4 Eos 2020, da 12:37.


Pajenn:Le Clerc - Ma beaj Londrez, 1910.djvu/172 - Wikimammenn\nPajenn:Le Clerc - Ma beaj Londrez, 1910.djvu/172\nlon : eun drapo sei a dri liou hag endro d’ean eur c’hant bennak a bôtred vat deut ar beure-man deus Amiens, hag en sell da vean distro d’ar gêr ’benn arc’hoaz d’ar beure. Ar re-man o deus anaveet beleien Frans, hag a youc’h a greiz-kalon ouz hon gwelet, epad ma saver o drapo ha ma tispleger e blego evit hon zaludi.\n§ XXX. — PIW A GERZ ER PROZISION ? HOPADENNO EN ENOR D’AL « LEGAT » HA D’AN O. BOURNE.\nSetu ni breman war ar blasennig a sko war dor dal an iliz-veur. Penôs ec’h ê deut a-benn ar gwarded yaouank katolik hag ar boliserien da virout enni eur winojen ledan awalc’h evit hon lezel da dremen ? N’on ket evit hen kompren, boutet mac’h int gant an dud a wel an nen pell pell du-hont, betek en ru vras Victoria, en em dougen an eil egile.\nMes kaer o deus boutan, ha kaer o deus hopal evit hon digemer, ne goll ket ar boliserien o fenn nag o lans : ar bobl a zo en o dorn, ha lakat a ra bolante vat da blegan.\nSetu perak e c’hall ar veleien gwisket en du tremen dirak an nor-dal hag en em dennan en eur c’harden vihan a zo bet digoret evite. Mes er gatedral nan a hini. Me a dap eur c’hornig bihan war ar vinz vein a zav d’an treujo hag ac’hane e welin, dre ma tiredo ar prozision diragon, penôs ec’h ê reizet. Ar veleien na dougont ket o habit keur a zo tri pe bevar c’hant anê. War o lerc’h kement all pe muioc’h eus ar re a doug anean : ar re-man, int, ac’h a eün ebarz ar gatedral. Eur chans bras evite, a dra zur, dre ma zo lido kaer da vean enni bremazonn. Mes ar re a chom er mêz o devo ive peadra da deneraat a c’halon.\nAdtapet diwar « https://br.wikisource.org/w/index.php?title=Pajenn:Le_Clerc_-_Ma_beaj_Londrez,_1910.djvu/172&oldid=109610 »\nKemmoù diwezhañ degaset d'ar bajenn-mañ d'an 6 Du 2017, da 12:36.


Broioù Breizh : meizad, gwirvoud ha dazont | Becedia\nBroioù Breizh : meizad, gwirvoud ha dazont\nAozer : Jean Ollivro / Mezheven 2019\nUr perzh dibar zo gant ar broioù e douarnoniezh Breizh, koulz evit an dud hag evit an ensavadurioù. Petra zo kaoz d’ar pouez-se eta ?\nUr meizad diresis awalc’h ha bev-mat koulskoude\nPays a vez graet eus tiriadoù ken dishañval o doareoù hag o ment ken e chom displann termenadur er ger-mañ. Pa lâr an dud emaint « eus ar vro » pe emaint « o tont war o c’hiz d’ar vro » ne ouvezer ket re vat eus peseurt bro zo kaoz evel-se. Trawalc’h eo kas un nebeud kaozeadennoù gant an eil pe egile evit kompren e vez graet gant ar ger-mañ diouzh ma teu, eus an eil degouezh d’egile. Eus Bro-Frañs e vez kaoz gant darn pa vezont en estrenvro, eus Breizh pa vezont e Bro-C’hall, eus Bro-Wened pa vezont e Roazhon hag eus Bro Pourled pe eus Bro Baod pa vezont e Gwened !\nSeul liestalvoudekoc’h eo ar ger-mañ e Breizh ma vez implijet ken stank hag ar ger brezhoneg bro. Ur pouez politikel dibar zo gantañ e Breizh zoken p’eo Rannvro Breizh an hini nemeti er Stad c’hall o kas he folitikerezh dre nouspet kevrat « rannvro-bro ». Petra zo kaoz eus an dibarded-se ? Penaos displegañ anezhi ?\nUr gwirvoud kozh ha luziet\nE Breizh-Izel e vez graet gant ar ger bro - ar vro stank-ha-stank evit a bep seurt tiriadoù. Bro-C’hall pe Bro-Frañs koulz ha Breizh (Bro-Vreizh, Breizh ma bro…) e c’hell bezañ, gantañ un dalvoudegezh damdost da hini broad pe mammvro. Broioù avat a vez graet ivez eus an eskoptier gwechall (Bro Gerne, Bro Dreger…). Bro a vez graet ivez, koulz ha pays e galleg, eus un tolead dibar he c’hoef, he gwiskamant pe he dañs (Bro Fisel, Bro Bagan, Bro Frañch…). Graet e vez gantañ c’hoazh pa gaozeer diwar tiriadoù dibar dre holl (ar Vro Vigoudenn, Bro Raez…). A bep seurt broioù zo eta e brezhoneg pa n’eus ket dioute lochoù kloz ha serr an eil ouzh eben met kentoc’h toennoù ma c’hell bras ha bihan kavout goudor dindane, eus an eil d’eben anezhe.\nBro ar vro\nMeizad ar vammvro a zo ivez e orin ar ger-mañ, hañval e zalvoudegezh ouzh hini ar ger latin patria. Patria gueroci, da skouer, a lenner e buhez Sant-Leri evit Bro Ereg, e kornog Bro Wened. Ur ger brezhonek all, pou / paou, diveret eus ar ger latin pagus, hag a gaver c’hoazh en anvioù-lec’h, a veze graet gantañ evit anval tiriadoù e Breizh a-bezh : Poutrecoet / Porc’hoed (a gaver e anv komun an Drinded-Porc’hoed), Poudouvre, ha Poc’her en-dro da Garaez.\nEn tu all da pouez ar brezhoneg war ar meizad-se e c’heller displegañ implij stank ha ledan ar ger pays / bro dre an istor hag an douaroniezh ur pouez brasoc’h , gante e Breizh evit e lec’h all.\nDugelezh Breizh paneveken, ha pa ne oa ket ur Stad anezhi, a oa ganti galloudoù par ouzh re ur Stad ken e oa diaes chom hep ober bro anezhi pa veze kaoz diouti. E 1680, da skouer, e rae urzh ar Roue diwar ar salorjerezh « pays exempt » pe « pays de franc-salé » eus Breizh. En deizioù a-vremañ c’hoazh e vez graet broioù eus eskoptier kozh Breizh, da bep hini anezhe ur rizenn wenn (eskoptier Breizh-Izel : Kerne, Treger, Leon ha Gwened) pe du (eskoptier Breizh-Uhel : Dol, Sant-Malo, Sant-Brieg, Roazhon, Naoned) war banniel Breizh. Adimplijet e vez ar ger-mañ c’hoazh da veur a zegouezh : darvoudoù (redadeg kezeg-houarn Tro Bro Leon), kluboù ekonomik (klub embregerezhioù bro Gastellbriant, bro an Alre, bro Bloarmel, bro Zol, bro Landerne-Daoulaz, bro Vrekilien…) hag embregerezhioù zoken (Bro Leon élagage).\nAozadur tiriad Breizh, dreistholl, meur a greiz dezhañ, an eil kelc’h oc’h en em ledañ war gantenn egile, zo kaoz e vez graet bro eus frammoù ken dishañval an eil diouzh egile. N’eus ket e Breizh ur gêr a vije dreist d’ar reoù all pe, evel e lec’hioù all, o ren war un tiriad dreist d’ar reoù all. En-dro da gêrioù bihan just-awalch e paota broioù dibar (bro Sant-Malo, bro Wengamp) ha kement a gêrioù zo e gwirionez ken e teu ar broioù d’o strollañ enne (bro Rae, bro Kreiz-Breizh, bro ar Goglez, Bro ar Mené, hag all…)\nUr stern evit an terkerezh…\nKadarnaet e voe ar pouez a zo abaoe pell gant ar broioù, gant ur politikerezh bet kaset evit o vrudañ…. hag evit broudañ o diorroadur. Adalek ar bloavezhioù 1950-1960 e voe erbedet gant tud a breder evel Michel Philipponeau, ha dreist-holl gant Paul Houée, Loeiz Laurent, Louis Ergan pe Raymond de Sagazan diazezañ terkerezh an tiriad war ar broioù. War ar memes tro e tiflukas al lugan « Bevañ ha labourat er vro, da geñver stourmoù sokial evel hini « Le Joint Français », hag adimplijet e voe muioc’h-mui (e 1979 gant Le Bonnet rouge, kazetenn ar PCF e Karaez, da skouer). Mont a reas da « Bevañ, labourat ha divizout et Vro », bet huchet e 2013 gant emsavadeg ar Bonedoù Ruz. Breizh eta, da heul ar CELIB, an hini a vroudas ar patrom terkerezh-mañ er bloavezhioù 1960-70, pa ne vije nemet dre al levr bet skrivet neuze gant Louis Ergan ha Loeiz Laurent : « Vivre au pays ». E Bro Vreizh, eveljust, ha pa ne oa ket-hi anvet en titl-se o vroudañ ur raktres-nevez evit terkerezh an tiriad, 30 vloaz lañs gantañ d’an nebeutañ. Degemeret e voe ar patrom-se gant ar Stad C’hall a-benn ar fin, en-dro d’ar prefed Leurquin dreist-holl, dre al lezennoù Pasqua e 1995 (a reas eus ar broioù tiriadoù ez-ofisiel), ha dre al lezenn Voynet e 1999. Gant al lezennoù-se e voe ofisielaet aozadur tiriad ar Stad c’hall diwar 360 bro pe diazad-bevañ a oa o fal, broudet gant ar Vretoned hag ar prefed Leurquin, bodañ toleadoù war ar maez ha kêrioù en-dro da raktresoù-diorren boutin.\n…Fae warnañ nemet e Breizh\nDa heul divizoù Jean-Pierre Chevènement e reas ar Stad he soñj kas ar broioù d’ar blotoù. En deizioù a-vremañ ne chom nemet kregin goullo dioute tost e pep lec’h. Kumuniezhoù kêrioù diouzh un tu ha tiriadoù diwar ar maez diouzh an tu all an hini zo bet krouet a-benn ar fin. E gwirionez eo steuziet kuit, tost e pep lec’h, meizad un tiriad savet diwar ur raktres boutin … nemet e Breizh.\nEvel m’en diskouez ar pennad-skrid ensavadurel kenstag e talc’h Breizh, kousto pe gousto, gant an aozadur-se a-drugarez da youl politikel Kuzul ar rannvro : an divizoù bet kemeret gant e brezidanted kent, Yvon Bourges ha Josilin a Roc’han ha, dreist-holl, an dibaboù bet graet gant Jean-Yves an Drian, Pierrick Massiot ha Loic Chesnais-Girard hag obererezh Thierry Burlot o souten ar gwiad-tiriadoù-mañ daoust da bep tra ; daoust da youl enep ar Stad paneveken.\nMeizad ar broioù lakaet en arvar betek e Breizh zoken ?\nTomm eo ar Vretoned d’ar broioù eta, dilennidi Kuzul ar Rannvro hep douetañs ebet, koulz hag ar boblañs evel m’en klever alies. En arvar emañ ar broioù-se bremañ avat, bep ma astenn ar meurgêrioù o beli war tiriad Breizh. Derc’hel mat a ra rannvro Breizh evit c’hoazh koulskoude, o souten raktresoù ar broioù gant he budjed-hi. Diouzh un tu all ne sav ket budjed bro Roazhon en tu all da 7 million euro evit pemp bloaz (2015-2020) pa sav budjedoù kêr Roazhon (431 million evit ar bloavezh 2016) ha hini Meurgêr Roazhon (853, 8 million evit ar memes bloavezh) asambles o-daou da ouzhpenn 1,2 miliard euro ar bloaz, da lâret eo tost kement ha budjed ar rannvro (1, 321 miliard e 2016) !\nHa pa vije tomm ar Vretoned d’o broioù eta, n’eus dioute nemet bitrakoù dister e ardivink luziet an ensavadurioù (ar Stad, ar rannvroioù, an departamantoù, ar meurgêrioù, ar c’humuniezhoù-kumunioù, ar c’humunioù hag ar c’humunioù nevez, hag all…). Kavout a ra da lod e vefe gwell reiñ un taol skub dezhe war zigarez n’eus nemet ur voest c’houllo dioute, luziet mont en-dro an ensavadurioù gante evit nebeut a efedusted. Reoù all avat a soñj dezhe e ranker derc’hel gante pa zo ul live azas dioute. Piv oar, bep ma kresko galloud ar c’humuniezhoù-kumunioù, e ranko ar re-se kendeuziñ gant ar broioù, a vo graet bro dioute c’hoazh pe get, hag a chomo, forzh penaos, un tiriad gwriet-stank monedoneoù ha buhez gwirion e annezidi ennañ ? Lakaet e vezont peurliesañ, da live diazez ar SCOToù (Framm-diazez kempoell an tiriadoù) da lâret eo d’an teulioù kêraozouriezh : diaes e vefe kaout splannoc’h prouenn eus o zalvoudegezh e buhez pemdeziek ar boblañs !\nCELIB, Bretagne, une ambition nouvelle, Saint-Brieuc, Presses universitaires de Bretagne, 1971, 171 p.\nFlatrès Pierre, Douaroniez Breiz. Herez Breiz, an douar hag an dud, Brest, Ar Skol Vrezoneg, 1995 (mouladur kentañ, 1985), 160 p.\nHouée Paul, Les étapes du développement rural, Paris, Les Éditions ouvrières, 1972, 2 tomes.\nHouée Paul, Bretagne en mutation, INRA, mars 1979, 2 tomes.\nLebahy Yves, Le pays maritime. Un espace projet original, Rennes, PUR, 2001.\nLe Délézir Ronan, Les « pays » en Bretagne, sur la pertinence d’une nouvelle organisation territoriale, thèse, Université de Haute-Bretagne, 1998, 503 p.\nOllivro Jean, « Réflexions sur l’élaboration des pays bretons et l’évolution du rapport ville-campagne », Les Cahiers économiques de Bretagne, n° 1, 2000, p. 45-58.\nEmission de radio : http://www.radiobreizh.bzh/fr/episode.php?epid=19269\nJean Ollivro, De la Communauté de Destins à une Communauté de Desseins [PDF], Le Journal de l’École de Paris n°80 - Novembre / Décembre 2009\nJean Ollivro zo doktor war an douaroniezh, kelenner e Skol-veur Roazhon 2 hag e Skol-uhel ar studioù politikel e Roazhon. Arbennigour eo war terkerezh an tiriadoù ha diorroadur ar rannvroioù. Kaset eo bet ar pep brasañ eus e labour klaskerezh diwar an dezougen e Breizh. Skrivet en deus un dek bennak a levrioù hag embannet meur a bennad diwar ar c’hrefen-se. Prezidant ar gevredigezh Breizh-Diawel eo-eñ ivez.


Pajenn:Herri - Skrituriou sakr - Exod, 1861.djvu/34 - Wikimammenn\nPajenn:Herri - Skrituriou sakr - Exod, 1861.djvu/34\n22. Hag enn deiz-se me rai eur burzud e kenver douar Gessen e peleac’h ema va bobl ; ne vezo ket a ghelien eno ; evit ma ouiot ez ounn ann Aotrou dre ar bed holl.\n23. Disparti a likiinn evelse etre va bobl hag ho pobl ; ar burzud-se a c’hoarvezo varc’hoaz.\n24. Hag ann Aotrou a reaz evelse. Hag eunn taol braz a ghelien a zeuaz e tiez Pharaon, hag e tiez he zervicherien, ha var holl zouar ann Ejipt ; hag ann douar a vreinaz gant ar ouenn ghelien-ze.\n25. Ha Pharaon a c’halvaz Moïzes hag Aaron, hag a lavaraz d’ezho : It, ha grit ar zakrifis d’ho Toue ebarz er vro-ma.\n26, Ha Moïzes a lavaraz : N’hellomp ket ober evelse ; rak laza a raimp enn enor d’ann Aotrou hon Doue loened hag a zo doueou ann Ejipsianed. Hoghen mar sakrifiomp dirag ann Ejipsianed ann traou a adoront, e flastrint ac’hanomp a daoliou mein.\n27. Mont a raimp hed tri dervez kerzed er gouelec’h, hag e raimp ar zakrifis d’ann Aotrou hon Doue, hervez ma en deuz gourc’hemennet d’eomp.\n28. Ha Pharaon a lavaraz : Ho lezel a rinn da vont, evit ma reot ar zakrifis d’ann Aotrou ho Toue ebarz er gouelec’h ; mes a-vad ne d-it ket pelloc’h ; pedit evidoun.\n29. Ha MoÏzes a lavaraz : Kerkent ha ma vezinn eat ac’han a ziraz-oc’h, e pedinn ann aotrou, hag ar c’helien en em denno kuit varc’hoaz diouc’h Pharaon, diouc’h he zervicherien, ha diouc’h he bobl ; hoghen, na dromplit mui ac’hanoun, o choum hep lezel ar bobl da vont da ober eur zakrifis d’ann Aotrou.\n30. Moïzes o veza eat kuit a zirag Pharaon, a bedaz ann Aotrou,\nAdtapet diwar « https://br.wikisource.org/w/index.php?title=Pajenn:Herri_-_Skrituriou_sakr_-_Exod,_1861.djvu/34&oldid=114924 »\nKemmoù diwezhañ degaset d'ar bajenn-mañ d'an 4 Ebr 2018, da 15:54.


DiRuMmRolLeT – Stefan Carpentier\nCatégorie : DiRuMmRolLeT\nAuteur StefanPublié le 22 juillet 2016 Catégories Brezhoneg, DiRuMmRolLeT, Non classéLaisser un commentaire sur Aze ha distro\nMa, netra da welet gant kanaouenn ar strollad Buggles e gwirionez. Evel alies e oan o klask un dra bennak. Soñj am boa e oan bet en abadenn Tud eus ar vro kaset da-benn gant Yann-Bêr Gwiader ha c’hoant am boa da c’houzout ha kavout a reer anezhi c’hoazh er rouedad. Evit doare ne reer ket. Un dra zo avat am eus diskoachet hag a soñje din e oa bet diverket… Neuze met fell deoc’h ma gwelet o lenn An tousegi gant Jakez Riou… Plijadur deoc’h :p\nHag evit ar re ne oufent ket petra eo kanaouenn Buggles, enjoy !\nAuteur StefanPublié le 23 août 2015 Catégories Brezhoneg, DiRuMmRolLeT, Non classéLaisser un commentaire sur Video killed the radio stars\nAuteur StefanPublié le 18 août 2015 Catégories Brezhoneg, DiRuMmRolLeT, Non classé2 commentaires sur Diskuizhañ zo mat\n« Mammig, sec’hed am eus. »\n« Mammig, gouzout a rez pelec’h emañ ma neñneñ? »\n« Mammig, echu eo ober kakac’h ganin. »\n« Mammig, gallout a reomp sellet ouzh ar pellwel? »\n« Mammig, ur bubu am eus. »\n« Mammig, koulouch. »\nHag ar pep gwellañ goude bezañ dihunet ar vamm peogwir e tuent gant an naon d’ur sulvezh beure bennak da 7e00, trouz gant ar breur bihan ken e krene an ti: « Chiiit, breurig, arabat dihuniñ Tata, o kousket emañ. »\nContinuer la lecture de « Mammig!!! »\nAuteur StefanPublié le 27 juillet 2015 18 avril 2017 Catégories Brezhoneg, DiRuMmRolLeT, Non classé4 commentaires sur Mammig!!!\nPenaos emañ ar bed ganeoc’h? Ganit-me e talc’h da vont. Klañvik on er mare-mañ, louzeier da lonkañ ha kement zo. An dra-se am befe gallet lavaret deoc’h war Facebook pe Twitter pe Google + n’eus ket keit-se c’hoazh. Perak ar foeltr neuze paeañ evit kaout ma blog din-me mar lakaan kement am eus da lavaret e ti embregerezhioù a ra arc’hant ouzh ma spiañ? Continuer la lecture de « Rouedadoù sokial »\nAuteur StefanPublié le 19 juin 2015 Catégories Brezhoneg, DiRuMmRolLeT, Non classé4 commentaires sur Rouedadoù sokial\nKaer ha dispak e oa an amzer, tomm zoken. Darev e oan da dremen ur pennadig amzer gant ma hini vihan hag he c’hamaladed en ur valeadenn war dodenn ar c’hontadennoù. Buan e kouezhas ma lipenn war ma lapenn avat. Ne oa ket ma merc’h er strollad bugale a oa bet fiziet ennon hag en un tad-kozh. Ma. E-giz-se emañ ar vuhez. Ne vez ket ar voul ganin peurliesañ. Ha pevar faotr dilu er strollad ouzhpenn-se. N’eo ket aze emañ an dalc’h avat. Continuer la lecture de « Korri… petra? »\nAuteur StefanPublié le 16 avril 2015 Catégories Brezhoneg, DiRuMmRolLeT, Non classéLaisser un commentaire sur Korri… petra?\nPrizioù lennegel e Gouel al levrioù 2014\nDisadorn e oan bet e Karaez da Ouel al levrioù. Klask a ran bep bloaz mont da lid Priz Langleiz ha war an hevelep tro da hini Priz Ti-kêr Karaez.\nNe ouzon ket ha ne oa ket bet klevet gant an dud e oa poent reiñ ar prizioù, ret ne oa ket deuet nemeur a dud er sal da arvestiñ ouzh roidigezh ar prizioù. Chomet e oa al loreidi e korn al leurenn. Graet pep tra gant ur seurt lentidigezh na zere ket ouzh prizioù lennegel ha pa vefe unan un Ti-kêr hepken ha nebeutoc’h c’hoazh ouzh unan eus ar prizioù a dlefe bezañ pouezus hag enorus el lennegezh vrezhonek. Continuer la lecture de « Prizioù lennegel e Gouel al levrioù 2014 »\nAuteur StefanPublié le 27 octobre 2014 Catégories Brezhoneg, DiRuMmRolLeT, Non classé5 commentaires sur Prizioù lennegel e Gouel al levrioù 2014\nIwerzhon a ren\nUr pennad zo em boa gwelet When I’m gone (pe the cup song) en iwerzhoneg hag e brezhoneg. Ret eo anzav n’omp ket par d’an iwerzhonegerien yaouank. Sellit kentoc’h\nAdapet e oa bet Lucky ivez e brezhoneg gant Quentin Morvan\nMet siwazh, n’hon eus ket kement a arc’hant da lakaat evit kaout traoù evel en Iwerzhon.\nHa ne ran ket anv eus ar ganaouenn saoznek-se a gavan un tamm hegasus en he yezh orin… hag a gavan ken brav en iwerzhoneg :p\npe c’hoazh Let her go\nKaer hon eus aozañ Kan ar Bobl bep bloaz, muioc’h a ganaouennoù seurt-se a blijfe din klevet. Da c’hortoz e sellan ouzh chadenn TG Lurgan e YouTube.\nAuteur StefanPublié le 11 septembre 2014 Catégories Brezhoneg, DiRuMmRolLeT, Non classé3 commentaires sur Iwerzhon a ren


Pajenn:Morvan - Buez ar Zent, 1894.djvu/191 - Wikimammenn\nPajenn:Morvan - Buez ar Zent, 1894.djvu/191\noc’h en em velet dija koz ha dinerzet dre he labouriou abostolik, sant Paol a roaz ann dilez euz he garg, hag en em dennaz e kouent enez Vaz. Ar c’hount Withur en doa roet he di d’ar Zant evit ober eur gouent anezhan. Er gouent se e varvaz, oajet a ouspenn pevar-ugent vloaz, ar zervicher braz-ma da Zoue, en deuz roet he hano da gear Kastell-Paol hag a zo bet choazet gant Leoniz evit patron ho eskopti.\nAr zarpant a zo menek anezhan e buez ar zant-ma a c’helle beza eur guir zarpant; rak meur a vro a zo c’hoaz el leac’h ma’z euz zarpanted hag a zebr e guirionez tud ha loaned. Marteze evelato ar zarpant-se, evel a gred lod, a zinifi ann drouk-spered, a oue kaset kuit euz a vro Leon dre brezegennou ha dre viraklou sant Paol. N’euz fors petra eo, Leoniz ne c’houfent biken trugarekaat re ann Aotrou Doue evit ar vadelez en deuz bet da zigas ar misioner santel-ma d’ho zadou koz. Eunn dever eo d’ezho beza ato devot da zant Paol, hag he bedi a dleont dreist peb tra da obten evitho digant Doue ar c’hras ma vezo ho bro bepred din da veza hanvet :\n... Eur c’harter demeuz a Vreiz,\nEl leac’h ne vank morse ar feiz.\nann trizekved devez a viz meurs\nSANT GREGOR, PAB HA DOKTOR EUZ ANN ILIZ\nGregor a ioa mab da eur senatour romen, hag he-unan e oue lakeat e renk ar senatourien petra bennag ma’z oa c’hoaz iaouank flamm, hag hanvet goudeze da brefet e Rom. Mes aoun en doa ato d’en em goll er bed, ha setu, goude maro he dad, e roaz ann dilez euz he garg evit ober eur gouent euz he balez ha kemeret sae ar venac’h euz a Urs sant Beneat. Heb kounta ar gouent-ze, e savaz c’hoaz c’houec’h kouent all er Sisiil el leac’h m’en doa kalz leve, hag ann nemorant euz he zanvez a ingalaz etre ar beorien. Ann holl a ioa souezet o velet\nAdtapet diwar « https://br.wikisource.org/w/index.php?title=Pajenn:Morvan_-_Buez_ar_Zent,_1894.djvu/191&oldid=137372 »


> Kempenn kêr\nEmouestl pemdeziek skipailhoù ar gumun\nProduiñ a ra kêr Wened en-dro da 1 500 m3/blez a lastez skubet. Bemdez e labour 31 a dud ar servij kempenn da viret kempenn ar gêr.\n31 implijad ag ar gumun a-gevret gant ur skipailh diouzh ar c’houlz, e miz Gouere hag e miz Eost, zo karget da gempenn an domani foran. 200 km a hentoù, 400 km a riblennoù-straed ha 9ha a blasennoù a vez kempennet bemdez gant servijoù Gwened, gant dafar a jaoj ouzh lec’hioù diseurt kêr. E 2005 e save ar budjed evit miret naet ar gumun da 1 023 000 €.\nOuzhpenn 1 000 m3 a zour adaozet evit gwalc’hiñ ar straedoù.\n1 500 m3/blez a lastez skubet.\n700 tonennad traezh da skubañ an hentoù.\n200 tonennad delioù dastumet en diskar-amzer.\n60 tonennad produioù da naetaat marc’hadoù hag abadennoù.\n23 frivez publik da gempenn.\n432 annez gweladennet da skarzhañ razhed.\n301 pichon tapet e 2005 (etre 1 500 ha 2 000 pichon e kêr Wened).\n7 ingaler gwaskoù kaoc’h-ki.\n13 ingaler seier plastik.\n40 000 gwask kaoc’h-ki ha 10 000 sac’h plastik a vez implijet bep blez.\n7 bailh leun a draezh evit ar chas.\n4 frivez evit ar chas etre 5 ha 10 m².\n4 zachenn etre 100 ha 150 m² evit ar chas.\n1 servij digoust da dennañ ar grafitioù.\n180 emell bep blez e ti an dud.\n1 benn gwint,\n2 skuberez riblennoù-straed.\nSeizh devezh àr seizh e labour servij ar c’hempenn, gant emelloù pemdeziek daougementet e kreiz-kêr hag e-kreiz ar c’harterioù (Kliskoed, Kergadoù, Ar Menemeur hag ar gar). Labourioù diouzh ar c’houlz (karter ar porzh) ha dreistordinal a vez graet alies. Diouzh ment an hentoù emañ an dafar, evit ma vo primoc’h an emelloù : skuberezed roudennoù marc’h-houarn, skuberezed riblennoù-straed, skuberezed e-barzh ar gêr gloz hag ur walc’herez. Ur wezh ar miz e vez skubet holl ar straedoù ha hentoù e-maez ar gêr gloz.\nAr modoù dishañval da gempenn\nKempenn ar roudennoù marc’h-houarn : 1 tremen dre drimiziad gant ur walc’herez.\nKempenn ar gar hag ar c’hreizennoù-kenwerzh : 6 deiz/sizhun, 2 wezh bemdez (a-raok ha goude merenn).\nKempenn ar gwenodennoù : 1 wezh bep miz.\nKempenn ar privezioù foran : 23 frivez publik zo d’ar gêr.\nUr gward zo evit privezioù ar blasenn Maurice Marchais (luc’hskeudenn). Kempennet e vez gant 2 implijad a 7 eur vintin da 7 eur noz. 6 deiz/sizhun. 2 wezh bemdez, ha d’ar Sul evit privezioù e-barzh ar gêr gloz.\nEmeur o studiañ tri raktres :\nStraed Francis Decker,\nStraed ar C’habiten Jude.\nKempenn an traezhennoù hag ar porzh\nKoulev : bemdez (traezhenn + poull),\nPorzh : kaeoù bemdez\n(en hañv 2 wezh bemdez, diouzh ar mintin da 1 eur ha da 7 eur g.m.). Ur wezh bep sizhun e vez gwalc’het al lenn-borzh pe bep gwezh ma vez bet kalz a c’hlav\nKempenn àrdroioù ar porzh.\nKarout al loened a dalvez ivez doujiñ d’un nebeud reolennoù gouzout beviñ, evit ma ne vo ket direnket an dud gant an distaoladoù chas da skouer.\nMistri ha chas a c’hell o devout un emzalc’h keodedel gant un nebeud kentelioù.\nur mestr fur on :\n● derc’hel a ran ma c’hi àr-bouez e roll,\n● anavet eo ma c’hi : tatouet eo ha (pe) gant ur vedalenn.\nprop eo ma c’hi :\n● deskiñ a ran dezhañ ober er c’han-dour\n● pe e ran gant ur sac’h pe ur wask kaoc’h-ki.\nKinnig a ra ar gêr\nseier ha gwaskoù kaoc’h-ki\nUn tamm e pep lec’h e kêr ez eus seier ha gwaskoù kaoc’h ki kinniget d’an holl. Ouzhpenn se ez eus tachennoù miret evit ar chas àr un toullad lec’hiennoù er gumun.\nIngalerioù gwaskoù kaoc’h-ki\nHent-dall an Itron Varia, Straed le Hellec, Parklec’h ar skol Sévigné, Straed ar Feutan, Straed Jozef ar Brizh, Ribl kleiz, Ribl dehou ar Porzh, Enez Koulev\nIngalerioù seier plastik\nLiorzh ar mogerioù kreñv (2u), Park ar Waremm (2u), Hent-bale ar Rabin (2u)\nPark Kergadoù, Lenn an Dug (2u), Reper ar Menemeur, Skwar A. Droalen (a-dreñv an ti-post)\nDegemer an Ti-kêr, Degemer ar Greizenn Velestradurel, Adti-kêr ar Menemeur, Adti-kêr Kergadoù, Bac’herezh loened, KGL, Darn eus Medisined-loened ha ficherien chas Gwened\nStraed ar Mogerioù-kreñv, Straed Sant-Gwenael, Straed ar Gwerc’hizi, Straed Alexandre le Pontois, Plasenn Losket, Plasenn Sant-Pêr, Straed ar Chalonied, Straed Noe\nTachennoù evit ar chas (a 100 da 150 m² a c’horread – klozet gant roued-orjal)\nPark Kerizag, Lenn an Dug, Park ar Waremm, Liorzh Trusac’h\nPrivezioù chas (a 5 da 10 m² a c’horread – klozet gant hanoch koad)\nPlasenn Breizh, Liorzh Limur\nReoliata poblañs ar pichoned\nUn heuliad oberoù zo bet kaset da benn gant servijoù kêr ha tud diavaez abalamour d’ar pichoned a vez é paotañ e kêr hag evit lakaat harz da efedoù noazus al loened-nij-se.\nÀr an dachenn\nE Gwened ez eo bet istimet niver ar pichoned etre 1500 ha 2000. Ne c’hoantaer ket o lazhiñ ha dibosupl eo en ober ouzhpenn-se.\nMes, pa vez re stank o niver en ul lec’h ha pa baotaont e c’hellont noazout :\nLouziñ a reont ar savadurioù ha monumantoù istorel hag a c’hell mont da fall\nNe vez ket sur an hentoù pe ar plasennoù deuet da vout ramp gant an distaoladoù\nUr riskl zo e tegashent kleñvedoù ha c’hwibez\nHag al lezenn ?\nA-fet lezenn ez eo ar pichoned ur « res nullius », da lâret eo n’emaint da zen ebet. Evit al lezenn, ar c’humunioù n’o deus tamm kiriegezh ebet àr an afer.\nTraoù graet gant ar gumun\nEvit ma ne vo ket ken paot ar pichoned, kêr Wened a ra gant an teknikoù-mañ :\n- Pellaat ar pichoned diouzh o lec’hioù neizhiañ dre staliañ roued-orjal, pikoù, ha sistemoù pellaat elektronek (Dor Sant-Visant).\n- Implij produioù hilastaler er greun ed ha maiz.\n- O zapout gant trapoù hag o lakaat en un evndi e Kreizenn Deknikel Kêr dindan kontrol mezeg-loened ar bac’herezh loened.\n- Staliañ ur gouldri en Nor Brizon e miz Gouere 2004. Gant ar servij e vez eveshaet annez ar pichoned.\n- Abaoe miz Eost 2004 ez eus bet anvet un den e penn an oberoù da reoliata ar pichoned e kêr Wened, diouzh diferad an 29 a viz Mezheven 2004 embannet gant Ministrerezh ar Yec’hed hag ar Gwarez Sokial.\nObererezh ar Servij\nStag eo ar servij a stourm a-enep ar pichoned ouzh stal dafar gouelioù Kreizenn Deknikel Kêr.\nAmañ da heul emañ niver an evned tapet :\nAl lec’hioù pennañ ma vez tapet evned, dre bej\nKreizenn velestradurel kêr (àr an doenn leurenn), labouradeg tretiñ dour evadus al Lizieg, Dor Calmont (en diaz hag àr ar mogerioù-kreñv), Dor an Itron Varia, Ajañs Thomas Cook Plasenn an Dieubidigezh, straed Noe, straed ar Moneiz, plasenn Gambetta, skolaj Sant Frañsez Zavier, Dor Brizon.\nAr c’houlzadoù spontiñ\nEl lec’hioù m’emaint en o stankañ e c’heller o spontañ gant evned-preizh a vez é nijal a-dreist an tier, a-hed ur prantad 6 miz. Da wareziñ ar savadurioù foran hag an annezioù prevez, an teknikoù pellaat elktronek eo bet prouet o efedusted, a-c’houde blezadoù. Daou goulzad spontiñ a vez aozet bep blez ; evned-preizh evel falc’huned ha baoued a vez implijet da spontiñ ar pichoned.\nUr budjed 8 000 € zo postet gant ar gumun evit an taol-se.\nBep blez e vez diouennet razhed en ouzhpenn 400 ti gant servijoù Kêr.\nDaou goulzad diouennañ razhed a vez aozet gant servijoù kêr er savadurioù foran hag e tier an dud.\nAr greizenn deknikel karget ag an diouennañ zo en ho servij evit reiñ alioù deoc’h. Greun ampoezonet a vez roet da gement den a c’houlenn.\nM. Richard (CTM)\nTel. : 06 23 31 71 04 (lundi-vendredi 8h-17h)


Kaozeal:Biolin - Wikipedia\nbiolin vs. violoñs[kemmañ ar vammenn]\nKroget eo Kadwalan da erlec'hiañ biolin gant violoñs e korf ar pennad, pa 'z eo biolin a oa bet dibabet da ditl at pennad ken abred hag 3 a viz Du2006. N'hallan ket lezel ober hep na vije dalc'het ur gaozeadenn war ar c'hraf-mañ. Da c'hortoz e c'houlennan ma vo skornet an traoù.\nMa c'hellan stadañ evel n'eus forzh piv eo kalz ledetoc'h evit poent implij violoñs eget hini biolin e-touez an dud evel er skridoù, din-me n'eo ket a-walc'h evit ober gantañ amañ.\nEvit a sell doare-envel ar binvioù-seniñ (war-bouez anvioù kozh evel trompilh, korn, pif, taboulin...) e oamp enket, betek labourioù Jil Ewan ha Pêrig Herbert — s.o. notenn e deroù ar pennad ; embannet o deus da heul ur Geriadur Bihant ar Sonerezh [GBSO] — etre div vammenn : hini an amprest divergont eus un tu, hini ar nevezc'heriaouiñ faltaziek en tu all. Eus an hini kentañ e teu (rag-eeun diwar ar galleg hag a-boan azasaet ouzh doareoù ar yezh) anvioù evel violoñs, klarinetenn, akordeoñs, violoñsell, o vezañ ma oa kêriz dreist-holl, galleg leizh o genoù, a roe an ton e bed ar sonerezh « uhel » moarvat (pezh na vir ket a gaout ivez lesanvioù poblek evit lod, evel treujenn-gaol pe boest an diaoul). Eus an eil, a zo bet embreget gant tud dezho ur brizh anoudegezh eus an domani, e teu gerioù evel gourrebed gwezh evit fr. violoncelle, gwezh evit fr. contrebasse, pa 'z eo rebed anv brezhonek — testeniekaet er skridoù — ur benveg (fr. rebec) aet an implij anezhañ da get er XVIvet kantved. Betek Frañsez Vallée (Doue d'e bardono) a venege divezh rebed evel kevatal da violon.\nGant Jil Ewan ha Pêrig Herbert (anezho daou zen a anavez pizh ar sonerezh) ez eus bet klasket lakaat urzh en domani (hini ar sonerezh a-bezh), gant ur sell hollek ha reizhiadek, evel ma vez graet hiziv an deiz gant bodadoù geriaouiñ (re TermBret da skouer). Evit a sell anv ar binvioù seniñ o deus taolet pled lakaat war wel al liammoù a genrentiezh a zo etre ar binvioù, pe a-fet skeulenn pe a-fet doare-genel ar son. Lodek eo ar violin en ur familh a gaver enni ar violin-arvoud (pe an arvoud, tra-ken, fr. violon-alto pe alto), ar gaolbiolin (fr. violoncelle) hag ar gourbiolin (fr. contrebasse). Kadarnaet o deus an amprestoù peurvuiañ, nemet degaset a-wezhioù reizhadennoù a-fet mouezhiadur pe doare-deverañ. Pa oa da vat an italianeg yezh dave ar sonerezh gouiziek da vare ijinadenn ar benveg-se (a c'hoarvezas en hanternoz Italia, dres) o deus savet biolin diwar an anv italianek violino (evel m'eo an degouezh e yezhoù pennañ Europa), pa zevere violoñs eus an hini gallek violon. E degouezhioù all ez int chomet gant ar galleg da yezh orin an amprest, da sk. clarinete o reiñ klerinell (e-lech klarinetenn), un afer doujañ ouzh mouezhiadur ar brezhoneg an taol-mañ.\nDibaoe eo krog ar ger biolin d'ober e dreuz, er metoù desket da nebeutañ. Seniñ a ran ma-unan ar violin war ma amzer vak, bet on en ur skol sonerezh em bugaleaj, setu ez on tuet da deuler evezh ouzh ar gerioù a denn d'ar sonerezh er skridoù evel en abadennoù klewelet. Soñj am eus da skouer bezañ lennet, en ur pennad a-zivout marv Vefa de Bellaing (kengrouerez KEAV) e oa ur violinourez ampart anezhi. Kement ha ken bihan m'emañ aet e Geriadur Brezhoneg an Here [GBAHE] (geriadur dave « an holl re a laka o fiziañs en amzer da zont ar brezhoneg ») biolin da bennger, ha violoñs a adkas dezhañ. Ret eo spisaat n'eo ket bet adkemeret e [GBAHE] holl ginnigoù [GBSO] (da skouer eo chomet gant ograoù pa oa orglez kinnig [GBSO] evit fr. orgue), ar re o doa diskouezet bezañ bet degemeret hepken. Ha geriaoueg vihan Ofis ar Brezhoneg "Ar sonerezh" e ditl (moullet e 2003) a ro an daou c'her violoñs ha biolin.\nEvit klozañ neuze ez eus en hor c'herz daou c'her evit komz eus it. violino : violoñs, dezhañ un arliv poblek pe hengounel, ha biolin, dezhañ un arliv gouiziek pe akademiek. A c'hellfed keñveriañ gant degouezh ar saozneg e-lec'h ma talvez violin evit ar sonerezh klasel ha fiddle evit ar sonerezh hengounel. Ha peogwir emaomp amañ gant ur raktres holloueziadurel, e seblant din reishoc'h ober gant anvioù gouiziek ar binvioù (evel am eus graet er pennad hollek Binvioù seniñ, en ur venegiñ ar stummoù all a zo en implij er yezh (evel ma oa graet e deroù ar pennad), met en ur chom gant an anv gouiziek-se e korf ar pennad e-unan.\nJañ-Mai 15 Mae 2008 da 08:46 (UTC)\nAdtapet diwar « https://br.wikipedia.org/w/index.php?title=Kaozeal:Biolin&oldid=330039 »\nKemmoù diwezhañ degaset d'ar bajenn-mañ d'an 18 Mae 2008, da 10:37.


Thomas Gwynn Jones - Wikipedia\nYmadawiad Arthur (1910)\nThomas Gwynn Jones (10 Here 1871 – 7 Meurzh 1949), anavezetoc'h evel T. Gwynn Jones, a oa ur barzh kembraek, kelenner, skrivagner, troer ha kazetenner. Kalz labour a reas war dachenn al lennegezh kembraek ha studi ar c'hontadennoù kembraek e deroù an XXvet kantved. Treiñ a reas e kembraeg kalz a oberennoù lennegel estren ivez, diwar ar saozneg, an alamaneg, ar gresianeg hag an iwerzhoneg.\nGanet e voe e Betws-yn-Rhos, e Sir Ddinbych da neuze, e 1871. E dad a oa pastor eno. Skoliet e voe ar paotrig e Dinbych hag en Abergele. E 1899 e timezas gant Margaret Jane Davies.\nE-pad un nebeud bloavezhioù e labouras T. Gwynn Jones evit kelaouennoù kembraek. Mont a reas da is-pennskrivagner Baner ac Amserau Cymru (Y Faner) e 1890. A-benn 1898 e oa is-pennskrivagner Yr Herald Cymraeg hag an Caernarvon and Denbigh Herald. Goude e voe e penn Papur Pawb.\nGoude bloavezhioù o labourat evel kazetenner, e tapas ur plas e Levraoueg Vroadel Kembre, en Aberystwyth, ha goude c'hoazh e voe anvet da gelenner e rann ar c'hembraeg e Skol-veur Aberystwyth, e 1919.\nE 1902 e c'hounezas ar gador en Eisteddfod Vroadel e Bangor, gant e varzhoneg Ymadawiad Arthur ("Tremenvan Arzhur"). Garedonet e voe gant doktorelezhioù gant Skol-veur Kembre ha gant Skol-veur Iwerzhon. Ur peoc'hgarour touet e oa, hag ur wech, e-pad ar Brezel-bed Kentañ, e kuitaas Capel y Tabernacl, en Aberystwyth, pa oa ar pastor o pediñ evit trec'h Breizh-Veur er brezel.\nAdtapet diwar « https://br.wikipedia.org/w/index.php?title=Thomas_Gwynn_Jones&oldid=1768851 »\nKemmoù diwezhañ degaset d'ar bajenn-mañ d'an 9 Gwe 2017, da 16:43.


Alexander Zeisal 'Zus' Bielski (19 a viz Here 1912 e Stankiewicze - 18 a viz Eost 1995 e Brooklyn) a oa e penn partizaned Bielski a stourme e Belarus e-pad an Eil Brezel-bed. Gant e strollad partizaned e voe saveteet 1 236 yuzev.\nGanet e voe Alexander Zeisal Bielski e 1912 e Stankiewicze, e-kichen Navahroudak (e Polonia d'an ampoent, ha bremañ e Belarus). Asambles gant e dri vreur e savas ur strollad partizaned anvet partizaned Bielski. Kuzhat a raent e koadeier Belarus, hag a-drugarez dezho e voe saveteet 1 236 Yuzev. E wreg hag e verc'h a voe lazhet gant an nazied. Goude ar brezel ez eas da Israel hag e 1956 ez eas da New York ma reas war-dro un embregerezh taksi ha treuzdougen gant e vreur Tuvia Bielski. Mervel a reas d'an oad a 83 bloaz gant un taol-kalon.\nLiev Schreiber eo a c'hoari perzh Alexander Zeisal Bielski er film Defiance (2008).\n↑ Alexander Z. Bielski, 83, a Guerrilla Fighter Who Harried Nazis and Saved Jews, Is Dead : http://www.nytimes.com/1995/08/23/obituaries/alexander-z-bielski-83-guerrilla-fighter-who-harried-nazis-saved-jews-dead.html?scp=1&sq=Bielski&st=cse, New York Times, 23 a viz Eost 1995\nAdtapet diwar « https://br.wikipedia.org/w/index.php?title=Alexander_Zeisal_Bielski&oldid=1537379 »\nKemmoù diwezhañ degaset d'ar bajenn-mañ d'an 21 Du 2013, da 12:32.


Kaozeal:Pierre Louis Moreau de Maupertuis - Wikipedia\nKaozeal:Pierre Louis Moreau de Maupertuis\n1 Respontoù war ar yezh\n1.1 Perak distreiñ d'ar ger dianav meridian ?! \n1.2 Frederig II (Prusia) er Wikipedia-mañ ?! \n1.3 goude-se ! \nRespontoù war ar yezh[kemmañ ar vammenn]\ns.o. CHALM, B-29, Limites à certaines mutations \nE-barzh "war c'houlenn Frederik II a Brus" eo kreñvoc'h al liamm etre ar gerioù war ha goulenn eget al liamm etre ar gerioù goulenn ha Frederik II a Brus. Ur stumm sonnet eo war c'houlenn evel war-c'horre setu perak e kaver aliesoc'h war c'houlenn eget war goulenn er skridoù kozh.\nPetra a dalv lavariet ? \nlavariañ = énoncer (geriaouegoù Diwan, fizik ha matematik).\nur ger enporzhiet eo 'su' \nPegoulz ha digant peseurt yezh e vefe bet amprestet ? Ne ra forzh. Ur ger brezhonek eo su, kavet e vez er geriadurioù, er skridoù kozh hag e genoù an dud. Setu n'eus abeg ebet da cheñch.\n--Yun (kaozeal) 13 Eos 2013 da 08:45 (UTC)\nDemat ha trugarez deoc'h eus ho tisplegadennoù da gentañ-penn, Ez an da anzav n'on ket peurgendrec'het e tennje war c'houlenn da war-c'horre (adverb hag araogenn) amañ. E gwirionez, ne ziskouez bet bezañ gwall stabil an danvez emaomp o kaozeal diwar e benn evel ma vez taolennet gant F. Favereau (Yezhadur ar brezhoneg a-vremañ, p. 149) : [...] De même, après war : war genoù egile sur la bouche de l'autre, war gorre ar près sur le sommet de l'armoire (Ph, mais aet war-c'horre allé dessus) - et war vur ar vered (kan. T) sur le muret du cimetière, [...]. Amañ zoken e c'haller kavet un toullad mat a frazennoù evel “[...] war goulenn ul lez-varn relijiel renet gant beleion uhelañ ar relijion yuzev ma oa bet desavet Jezuz enno.” e-barzh ar pennad diwar-benn ar Gristeniezh. Hag ivez evel-just “An Avro Lancaster a zo un nijerez eus an Eil Brezel-bed bet savet er Rouantelezh-Unanet gant an embregerezh Avro war c'houlenn ar Royal Air Force (RAF).” er pennad diwar-benn an Avro Lancaster. A galon.--Prieladkozh (kaozeal) 13 Eos 2013 da 10:12 (UTC)\nSetu amañ dregantad degouezhioù an daou stumm-se e "Bue Ar Zent" da skouer (Yann-Vari Perrot, Erwan ar Moal, Bue Ar Zent, 1912):\nwar goulenn unan bennak : 12,5%\nwar c'houlenn unan bennak : 87,5%\nNetra da lavaret ouzhpenn. --Yun (kaozeal) 17 Eos 2013 da 20:25 (UTC)\nN'anavezen ket tamm ebet ar ger-se hag en aner em boa e glasket en holl c'heriadurioù em c'herz. En em c'houlenn a ran hag-eñ ne vefe ket bet reishoc'h ober gant ar verboù displegañ, disklêriañ pe diskuliañ ?--Prieladkozh (kaozeal) 13 Eos 2013 da 10:20 (UTC)\nAr ger lavaret ne glot ket en degouezh-mañ. --Yun (kaozeal) 17 Eos 2013 da 20:25 (UTC)\nRe wir, kemmet eo bet !--Prieladkozh (kaozeal) 18 Eos 2013 da 07:37 (UTC)\nReiñ da anavezout  n'eo ket mat ivez : gallout a reer lavariañ ur bennreolenn hep he reiñ da anavezout ; ha gallout a reer ivez reiñ ur bennreolenn da anavezout hep bezañ bet he lavariet an-unan. --Yun (kaozeal) 20 Eos 2013 da 08:49 (UTC)\nAn danvez-mañ a oa bet labouret warnañ gant unan bennak kalz barrekoc'h egedomp, ar Moleneziad Jos Kuilhandr, bet embannet La répartition des aires dans la rose des vents bretonne et l'ancienne conception du monde habité en longitude gantañ e 1943. Sed amañ ar pezh a c'heller lenn e-barzh e oberenn, peurgetket : “Or en fait que constatons-nous dans la Rose des Vents bretonne? C'est d'abord — et à nous en tenir strictement à son état actuel — l'absence de vocable breton spécifique pour désigner l'aire du Nord et celle du Sud, alors que toutes les autres aires sans exception en sont pourvues. Évidemment, cela ne veut pas dire que les Bretons n'ont pas eu de termes celtiques pour désigner le Nord le Sud; le seul emploi de l'expression kleiz (4) (cf. corn. cleth, gall. gogledd, irl. tuath) pour le Nord et de l'expression dehou (cf. corn. et gall. deheu, irl. dess) pour le Sud suffirait à prouver le contraire. Mais c'est un fait que nous constatons : actuellement, non seulement dans les îles et sur les côtes bretonnes, où se trouvent les grands usagers de la boussole, mais partout en Bretagne armoricaine et dans tous les dialectes, le Nord et le Sud ne se désignent que par Nort et Su(d), mots d'un emprunt incontestable ou par An tu kleiz, An tu dehou, « le côté gauche », « le côté droit », ou encore Tu an Hanternoz, Tu ar C'hresteiz, « le côté de Minuit », « le côté de Midi » : expressions vagues qui indiquent des régions aux confins indécis, non des directions précises.”.--Prieladkozh (kaozeal) 13 Eos 2013 da 11:18 (UTC)\ndiwar-benn su: Hervez Geriadur Istorel ar Brezhoneg, eo testeniet "su" abaoe penn kentañ ar XVIvet kantved, amzer ar c'hrennvrezhoneg eta. Koulz ha "norzh" eo un amprest, evel ur bern gerioù all a denn d'ar mor (stribourzh, babourzh, kouc'h, staon, stur...) e teu eus ur yezh c'hermanek pe norsek bennak. Evel ma lavar Kuilhandr, "hanternoz" ha "kreisteiz" a zo tuadurioù diresis, hag ent-skiantel ne c'hallont talvezout nemet evit an hantervoul norzh, a-us da Drovan ar C'hrank.--Trec'hlid mitonet (kaozeal) 13 Eos 2013 da 11:56 (UTC)\nSe zo kaoz em boa roet da lenn ar bomm-se en e bezh. Padal, n'em boa ket skrivet ne oa ket brezhonek ar gerioù su ha norzh. Evidon-me, ne ran gante tamm ebet, marteze abalamour ma'm boa tremenet ma yaouankiz en Aodoù-an-...Hanternoz :-). Moarvat e oan aet re vuan da reizhañ ar c'heriaoueg bet degaset gant Yun hag emichañs ne oa-eñ ket feuket evit un dister dra : emaon o paouez lakaat ar ger su en-dro. Kemer a rin amzer a-walc'h da welet pe c'heriaoueg a veze graet ganti gant tud a vor evel Jarl Priel, hag all.--Prieladkozh (kaozeal) 13 Eos 2013 da 15:20 (UTC)\nGwelet Geriadur brezhoneg Douarnenez gant Per Denez, 3. Amzer, avel ha mor, 1981, p.124, da skouer.--Trec'hlid mitonet (kaozeal) 14 Eos 2013 da 07:42 (UTC)\nPerak distreiñ d'ar ger dianav meridian ?! [kemmañ ar vammenn]\nAr gerioù dianav da lod n'int ket dianav d'an holl : meridian = méridien, Geriadur ar skiantoù hag an teknikoù, Kreizenn ar Geriaouiñ. --Yun (kaozeal) 17 Eos 2013 da 20:25 (UTC)\nN'on ket peursur e oa ret groñs sevel ar seurt evezhiadenn-mañ, ne gav ket deoc'h ?--Prieladkozh (kaozeal) 18 Eos 2013 da 07:37 (UTC)\nN'eo ket didalvez degas ar wirionez en-dro : n'eo ket dianav ar ger meridiañ p'emañ en ur geriadur a vez implijet gant meur a gelenner e Breizh. --Yun (kaozeal) 20 Eos 2013 da 08:49 (UTC)\nKlaskomp lakaat an traoù war o reizh hep ober goap ouzh den ebet :-)... Kavet em boa ar ger meridian (pe veridiañ, n'ouzon ket ken bremañ) savet etre klochedoù evel p'en dije bet c'hoant saver ar pennad da grouiñ ur pennad all diwar e benn. Feiz, dre na oan ket e-touez ar gelennerien a ra gant meridian e Breizh em boa kavet gwall iskis ur ger hag a denne kalz d'an hini gallek. Kaer em boa bet klask en holl c'heradurioù em c'herz n'em boa kavet tra. Se zo kaoz em boa graet ma soñj d'e gemm e hedredenn a-raok bezañ kemmet e hedred gant Trec'hlid mitonet. Gant gwir abeg peogwir ez eo ar ger a oa bet dibabet ober gantañ kerkent ha miz Mae 2007. Gwir-tre eo e kaver meridian e-barzh Geriadur ar skiantoù hag an teknikoù : evit ma sevenadur personel, gallout a reot lâret din pe oberennoù all a c'hallin kavout ar ger-mañ enne ?\nUn draig all kent kimiadiñ : Ar gerioù dianav da lod n'int ket dianav d'an holl mutu ? Gwechall-gozh, em c'horn-bro e c'halled klevet ar c'hrennlavar da-heul Neb 'ziskouez betek re e ouiziegezh A-raok pell 'vo kollet gantañ e furnez...--Prieladkozh (kaozeal) 20 Eos 2013 da 10:56 (UTC)\nN'eus ket kaoz a ziskouez e ouiziegezh, degas ar wirionez en-dro ne lavaran ket. --Yun (kaozeal) 26 Eos 2013 da 07:51 (UTC)\nN'ho peus ket respontet din : evit ma sevenadur personel, gallout a reot lâret din pe oberennoù all a c'hallin kavout ar ger-mañ enne ?--Prieladkozh (kaozeal) 26 Eos 2013 da 10:17 (UTC)\nFrederig II (Prusia) er Wikipedia-mañ ?! [kemmañ ar vammenn]\n"Frederig II (Prusia)" a c'heller implijout evel titl d'ur pennad met ne gav ket din e vije implijet ar stumm-se en ur frazenn. --Yun (kaozeal) 17 Eos 2013 da 20:25 (UTC)\ngoude-se ! [kemmañ ar vammenn]\nDaou c'her "se" a zo :\nar rannig diskouez implijet gant ur varrennig-stagañ goude un anv-kadarn pe ur raganv divizet strizh : al levr-se, Yann-se, ar re-se ;\nar raganv amresis hag a dalv an dra-se : se zo sur ; petra eo se ; dre se ...\nE-barzh "goude se" e talv "se"" kement hag "an dra-se", ar raganv amresis eo ar "se"-se. Tud 'zo a skriv "goude-se" gant ur varrennig-stagañ, ha tud all "goude se" hep barrennig-stagañ. Din-me ez eo reishoc'h hep barrennig-stagañ.--Yun (kaozeal) 17 Eos 2013 da 20:25 (UTC)\nAes kompren da arguzenn. Daoust ha trawalc'h (pe tra-walc'h) eo avat? Er geriadurioù e kavet ivez e-se, evel-se, evit-se, ... peogwir int deuet da vout troiennoù adverbel skornet moarvat, met n'int ket disheñvel diouzh gant(-)se, goude(-)se, ouzhpenn(-)se, ha me oar petra c'hoazh. Ha kement-se zo ivez ... Ha goude-hen, betek-hen ha bete-vremañ, ha re all c'hoazh ... Bianchi-Bihan (kaozeal) 17 Eos 2013 da 21:23 (UTC)\nDemat, Neuze e vo gwelloc'h din stlepel d'al lastez GERIADUR BREZHONEG AN HERE kenkoulz ha GERIADUR AR BREZHONEG A-VREMAÑ ma kaver an adverb goude-se enne, du war-wenn. :-) Ha deviñ a rin An aotrou Kerlaban dre ma oa faziet Yann-Vari Berot o skrivañ : “Herve. – Setu aze pemp skoed atao da c'hedal ; ar rest a deuio goude-ze.”. Ha kement hag ober e vo savet ur gwir acto da fé gant Glas evel daoulagad c'hlas na oant ket ma re (“'Oa ket bet marc'hadmat lakaat dizober ar siminal-se, degas anezhi d'hon ti, hag adsevel anezhi goude-se.”), gant Romant ar roue Arzhur (“Treboulet evel ma vo, e lezo goude-se an Enebour d'e ambroug, ...”) ha gant Pipi Gonto (“Goude-ze, Herri, faro, ha stummet eus eur prins, a voe kaset en eur porz c'hoaz e-lec'h ma oa ar c'hastell.”)... Diaes e vo bevañ hep Pêr Denez, Langleiz hag Erwan ar Moal... :-(--Prieladkozh (kaozeal) 18 Eos 2013 da 07:25 (UTC)\nEmichañs ne vo ket daoubennet ar pevar skrivagner-mañ mard eo kaset oberour Emgann Kergidu da c'hoari kartoù gante : “Daou zervez goude-ze e kouezaz klan, uzet gant an oad, he binijennou hag ive gand an anken.” :-)--Prieladkozh (kaozeal) 18 Eos 2013 da 10:40 (UTC)\nEvel ma oa bet meneget ganin e kaver an daou zoare-skrivañ er skridoù. Prieladkozh en deus roet (war don ar goap) skouerioù eus ar stumm gant ar varrennig-stagañ. Gallout a rafed reiñ skouerioù eus ar stumm hep barrennig-stagañ dindan bluenn skrivagnerien ken brudet all. Ha pa vefe kavet goude-se aliesoc'h eget goude se daoust ha difennet eo skrivañ ar stumm diwezhañ-mañ ? --Yun (kaozeal) 20 Eos 2013 da 08:49 (UTC)\nDemat, war don ar goap !!?? : n'em eus ket klasket ober goap ouzh DEN EBET, lakaat un tamm mousfent ne lâran ket, ar pezh a vez diskouezet splann gant an arouezig :-)... Feiz, normal e tiskouezfen n'on ket ali ganeoc'h pa embannit Din-me ez eo reishoc'h hep barrennig-stagañ. o kemer skouerioù e-touez hon brudetañ skrivagnerien ha netra ken all ! N'hall ket bezañ un dagadenn ouzhoc'h, Yun, met ret eo deoc'h kompren ez eus tud all hag a zo mat dezhe ezteuler o savboent ivez, hep tremen da dorrerien-skeudennoù. Ha perak chom hep ober gant ur geriadur - hini AN HERE - hag a chom yaouank-flamm (2001) ha sañset bezañ kavet daveoù reizh (evel goude-se) ennañ ? A galon.--Prieladkozh (kaozeal) 20 Eos 2013 da 09:20 (UTC)\nAdarre : evel ma oa bet meneget ganin e kaver an daou zoare-skrivañ er skridoù. Prieladkozh en deus roet skouerioù eus ar stumm gant ar varrennig-stagañ. Gallout a rafed reiñ skouerioù eus ar stumm hep barrennig-stagañ dindan bluenn skrivagnerien ken brudet all : Jakez Riou ; Fañch an Uhel ha re all c'hoazh. Ober a ran gant geriadur An Here, met ne welan e neblec'h ennañ e vije direizh skrivañ "goude se". Er memes doare e kaver "war-c'horre" er geriadur-se ha koulskoude n'eo ket direizh skrivañ "war gorre un dra bennak" alato. Dibab yezh pep hini eo. Mat e vefe kaout doujañ ouzh dibaboù yezh ar re all pa ne vezont ket direizh. --Yun (kaozeal) 26 Eos 2013 da 07:24 (UTC)\nMat e vefe kaout doujañ ouzh dibaboù yezh ar re all pa ne vezont ket direizh. N'on ket sur e klot gant reolennoù wikipedia a ro aotre da gemmañ ne vern petra. Bianchi-Bihan (kaozeal) 26 Eos 2013 da 08:00 (UTC)\nDemat, Gwir a lârit : graet ho peus un dibab oc'h ober gant goude se ha den ebet ne c'hall tamall deoc'h ho peus lardet ho krampouezh gant amann trenk. Padal, arabat skrivañ Din-me ez eo reishoc'h hep barrennig-stagañ. evel pa vije gwir bater, ar pezh n'eo ket. Mat e vefe din gouzout e pe oberennoù gant Fañch an Uhel e vez skrivet goude se dre ma vez kavet ingal goude-se e-barzh Kontadennoù ar Bobl ?!... A galon.--Prieladkozh (kaozeal) 26 Eos 2013 da 10:15 (UTC)\nAdtapet diwar « https://br.wikipedia.org/w/index.php?title=Kaozeal:Pierre_Louis_Moreau_de_Maupertuis&oldid=1525299 »\nKemmoù diwezhañ degaset d'ar bajenn-mañ d'an 26 Eos 2013, da 10:17.


Claudius II - Wikipedia\nDelwenn Marcus Aurelius Claudius Gothicus.\nMarcus Aurelius Claudius Gothicus (10 a viz Mae 214 - miz Genver 270), anavezet ivez evel Claudius II, a oa ur jeneral roman hag a deuas da vout impalaer Roma e miz Gwengolo 268.\nTrec'h e voe en Emgann Naissus (hiriv Nisch, e Serbia), a-enep ar C'hoted, e 268 pe 269, en amzer an impalaer Gallienus. E 269 e voe trec'h war an Allemani e norzh Italia. E 270 e voe kaset ar C'hoted kuit en tu all d'an Danau.\nE miz Eost 270, pa seblante bezañ tonket da ren pellamzer e varvas e Sirmium (hiriv Sremska Mitrovica en Serbia), diwar ur c'hleñved-red a oa kouezhet war e arme. E vreur yaouankoc'h Quintillus a voe embannet da impalaer gant e soudarded, anavezet gant ar Sened met arme an Danav a gavas gwell Aurelianus.\nHag ur wech ouzhpenn e rankas ar Sened plegañ.\nAdtapet diwar « https://br.wikipedia.org/w/index.php?title=Claudius_II&oldid=1984499 »\nKemmoù diwezhañ degaset d'ar bajenn-mañ d'an 3 Ebr 2022, da 16:29.


Journal de Renaud Camus, mercredi 5 novembre 2014\ncréée le jeudi 6 novembre 2014, 12 h 26\nmodifiée le vendredi 7 novembre 2014, 19 h 34Mercredi 5 novembre 2014, minuit & demi. Bien : au moins, c’est une bonne chose, je crois avoir fini de mettre au point la ~~~~~~~~~ ~~~~~~~~ ~~~ Buena ~~~~~~ Park, ~~~~ ~~’~~~~~~~ ~~~~~ ~~~~ ~~~~ ~~~~~~~~. ~~~~, ~~~~~~~~ ce temps, a ~~~~~~~ ~~~ ~~~~~ ~~~ ~~~~~ ~~~ La ~~~~~~~~~~~~~ ~~~~ prénoms — ~~~ ~~~ ~~~~~~ ~~~~~ ~~~’~~ ~~~~~~~~ ~~~~ ~~~ ~~~~~~~ ~~~~~ ~~~~~~~ ~~~ ~~~~~~ ~~~ ~~~~~~~~~~~~. ~~~~~~~~~ j’aurais bien aimé ~~~ ~~~~~~~ ~~~~~~~ ~~~~ ~~~~~, ~~~~~ ~~~ ~~~~~~ ~~~~~~~~~~~~~~~ ~~~~~~~~~~~ ; ~~~~~ ~~~~~~ ~~~~ ~~~~~ ~~~~~~ ~~~~~~~~~ ~~~~ ~~~ ~~~~~~~~~~~, ~~~~~~~~~~, ~~~’~~~ ~~~ ~~~~~ ~~~~~ ~~ ~~~~~~~~. ~~’~~~~~~~~~~~~~ de notre système ~~’~~~~ ~~~’~~~ ~~~ ~~~~~~~~ ~~~~~ ~~~ ~~~~~~ ~~~~ ~~~~~~~~~, ~~~~~~~~~ ~~~~~ ~~~~~~ ~~~ ~~’~~~ ~~~~~~ (~~~ ~~’~~~ ~~~ ~~’~~~~~~~~~ ~~~~~~~ ~~~~~~). ~~~~~ ~~~~~~ ~~~ ~~~~~ ~~~~~ ~~~~~~ les désirs contradictoires ~~’~~~ ~~~~~~, ~~~ ~~~~~~~ ~~ ~~~~~~ ~~~~~~, ~~~ ~~~ ~~~~~~~ ~~~~~~ ~~~ Dictionnaire, ~~~~~~~~, ~~~ ~~’~~~~~~ ~~~~~ ~~~ ~~~~~~~~~ ~~~~~~~, ~~’~~~~~~~~~~, ~~~ ~~~~~~~~~~, ~~’~~~~~~~~~, ~~’~~~~~~~~~ ~~’~~~~~~~~ ~~~~~~~ : bref, de retarder ~~~ ~~~~~~~~~~. ~~~ ~~~~ ~~~~~ ~~~~~~~ ~~~~~~ ~~~~~~~~~ ~~’~~~ ~~~~~ ~~ ~~’~~~~~~, ~~~~~ ~~’~~~ ~~~~~~ ~~~~~ ~~’~~~~~~ ~~~~~~, ~~~ ~~~~~ ~~~’~~~ ~~~~~~, ~~~ ~~~~~ ~~~ ~~~~~~ ~~’~~~ prototype unique. Peut-être ~~~~~~~~-~~~ ~~~~~~~ ~~~~~~~~~~~ ~~~~~~ ~~~ ~~~~~~~~~~~ ~~~ ~~’“~~~~~~~~” définitive.\nJ’ai ~~~ ~~~~~~ ~~~~~~ ~~~ ~~~~~ ~~’~~~~ ~~~ ~~~~~~~~ ~~~~~~~ ~~~ ~~ ~~ ~~~~~ ~~~ ~~~~~~ ~~~~~~~~~ ~~~~ ~~~~~~~~, pour l’ouvrage sur ~~~ ~~~~~~. ~~~ ~~~~~~~~ ~~~~~~~~~~~ ~~~~ ~~~~~~~~~~~~~ ~~~~~ ~~ ~~~~~ ~~~~~~~~~~~ ~~~~ ~~’~~~~~~ ~~~~~~~~~~ (~~~ ~~’~~~~~~~~~ ~~~~ ~~~~ ~~~~~~~~~ ~~~~~~~) ; ~~~~~ ~~~ ~~~~~~~~~~ ~~~~~~~~~ ~~~~~~~ ~~~~ ~~~ n’avais pas prévus ~~~ ~~~~~~~~~ ~~~ ~~~ ~~~~~ ~~~~ ~~~~~~~~ ~~~~~~~~~~. ~~~~~~ ~~~~~~~ (~~~~~~~~~~~~~~) ~~~’~~~ ~~~~~~~~ ~~’~~~~~~~~ ~~~ ~~~~~ ~~~~ ~~~~~~~ ~~~~ ~~~~ ~~~~~~~~~~~~ ~~~~~~~~~~~~ ~~~ ~~~~~~~~~~~~ ~~~~~~~~~~~~, ~~~~ ~~~~~~~~ (peu probables, il ~~~~ ~~~~~…) ; ~~~~~, ~~~~~~~~, ~~~~ ~~~~~~~ ~~~~ ~~~ ~~~~~ ~~~~~~~~~ ~~~~~ ~~~~~~~ ~~ ~~~ ~~~~~~~~~~ ~~~ ~~~~~~~~ ~~~ ~~~~~ ~~~~~~~ ~~ ~~~ ~~~~~~~ ~~~ ~~~~~~~~~~ ~~~~~~~~~ ~~~~~~~~~~~~ comme de pures ~~~~~~~~ ~~~~ ~~~~~~~ ~~’~~~~~~~, ~~~~ ~~~~~~~~~~~~~~ ~~~ ~~~~~~~~~~~~~~ ~~’~~~~~~~~~ ~~~~~~~~ ~~~~ ~~~~~~~ : ~~~~~~~~~~ ~~~~ ~~~ ~~~ ~~~~~~~~~~~ ~~~~~, ~~~~~ ~~~ ~~~~~~~~~~~ ~~~~ ~~~~~~~~ ~~~~~~~~, ~~~~ ~~~~ ~~~~~~ mille premiers exemplaires ~~~~~~~, ~~~~~~~~. ~~~~~ ~~~ ~~~~ ~~~~~~ ~~’~~~~~~~~~~~~ ~~~~ ~~~~~~~~~~, ~~’~~~~~~~~ ~~’~~~~~~~ ~~~~~ ~~~~~~ ~~~~~~~~~~ ~~~ commande, ~~~ ~~~ ~~~~~~~~~ (~~~~~~~~~) ~~~ ~~~~~~~~~~ ~~~~~ ~~ ~~~ ~~~~~~. ~~~ contrat qu’elle propose ~~~~ ~~~ ~~~~~~~~ ~~~~ ~~~~~~~ ~~~~~ ~~ ~~~~~ ~~~~~~~ ~~~~~ ~~~ ~~~~~~~ ~~~~ ~~~~~~~ ~~~~~~ ~~~ ~~~~~~ ~~~ ~~’~~~~~~~ ~~~~~~~ ~~ ~~~ ~~~~~~~~, ~~~~~~~ ~~’~~~~~~~ ~~~~~~~~. ~~~~~ je n’avais aucune ~~~~~~~~~~ ~~’~~~~~~~ ~~~ ~~~~~~ ~~~~ ~~~~~~~~, ~~~~. ~~~ ~~~ ~~~ ~~~~~ (~~~~~ ~~~~~~~~~~), ~~’~~~~ ~~~~~~ ~~~~ ~~’~~~ ~~~ ~~~~~ ~~~~~~~~~~~ ~~~ ~~~ ~~~~~~. ~~~ ~~~~~~ ~~~~~~~~~~~ ~~~ peut pas être ~~~~~~~~~, ~~~~~ ~~~~~~~ ~~~~~~ — ~~~~~~~ ~~~~ ~~~~~~~~~ ~~~~~~~~ ~~ régler.\nJe ~~~~~ ~~~~~~ ~~~’~~~ ~~~ ~~~ ~~~~~~~~ ~~~~~~~ ~~~ ~~~~~~~~~, ~~~~~ ~~~ ~~~~ ~~~ ~~~ ~~~~~~~~ ~~~~~~~~~~. Le meeting que ~~~~~~~~ ~~~~ ~~~~~ ~~~~ ~~~~~~~~~~~~~ ~~~~ ~~~ ~~~~~~ ~~~ ~~~ ~~~~~~~~~~~~ ~~~~~~ ~~~ ~~’~~~~~~~~~~~, ~~~ ~~~ ~~~~~ ~~~~ ~~~ ~~~~~~~~~~ ~~~ ~~~~ ~~~~~~~~~~ ~~~~~~~~~~~~~ ~~~~~~~~~~~. ~~~ ~~~~~ que Jacques Bompard, ~~~ ~~~~~~ ~~’~~~~~~~, ~~~~ ~~~~~~~~~~~ ~~~~~ ~~ ~~~ ~~~~~~~ ~~~~~~~~~~~. ~~~~~~ ~~~~~~-~~~~~ ~~~ ~~ ~~~~~~~ ~~~ ~~~~~~ ~~~~~~~~~~~~~ ~~ ~~’~~~~~~~~~~ ~~~~~~~~~~. Le Point ~~~~~~~~~ ~~~ ~~~~~~~ ~~~ matin même, et ~~~ ~~~~~~~~~~~ ~~~~~~ ~~~ (~~~~~~~~) ~~~~~~ ~~~ ~~~~~~~~~ ~~~~~~ ~~~~~~~ ~~~ ~~~~ ~~~ ~~~~ ~~~~~, ~~~ ~~~~~~ ~~~~ ~~~~~~ ~~~ ~~~~~~~~~ ~~~ ~~~~~ ~~~ ~~~~~ ~~~~~~. ~~~ a l’impression que ~~~~ ~~~~~~~ ~~~~~~~~ ~~~ ~~~~, ~~~~~~.\nvoir l’entrée du mercredi 5 novembre 2014 et ses 2 images dans Le Jour ni l’Heure


Istor Breiz, 1893/Rann 01 - Wikimammenn\nIstor Breiz, 1893/Rann 01\nJ.-A. Lefournier, 1893 (p. 17-39)\nAn Druzed ; Elora, Konan Meriadek, santez Ursula (trede kanvet). Beuzeudigez ar ger a Is ; ar roue Gradlon, an aotrou sant Guenole ; Landevennec ; an aotrou sant Kaorintin (pempet kanvet). ►\nGueich all pell euz sclerijen, pell euz lezen Doue\nEr memez tevalijen, ho pro a oa ive,\nMil bennoz d’ann Ebestel, ho deuz ho kelennet…\nEun nosvez e Ker-Anna, var lez ar mor, oa en em zastumet ann oll dud euz ar ger. Ar merc’het oa o neza, hag ar baotret iaouank euz an ty o tressa an traou dismantret gant labour an deiz. — Amzer griz a ra hirio, a lavaraz eur c’hreg koz o tostaat euz an tan, — Dienez o devezo ar beorien er bloaz-man, eme eur paourkez dall azezet e korn an toul, he hano oa Iann ar C’honter pe an Disreveller, anavezet ha karet gant an oll. Tud an ty hag ar re oa deuet da dremen darn euz an noz, oa oll laouen o velet Iann en ho zouez, rak ne oa paourkez ebet sioulloc’h na guelloc’h konter da zeg leo tro var dro. Desket mad e oa : great en doa memez he studi. — Hir eo an noz, eme eur plac’h iaouank ; n’ellomp ket mont da gousket dioc’h-tu. Ma karfe Iann kounta eun neubeudik deomp. Gouzout a ra traou ker burzuduz, evidoun-me, chom a rafen heb dibri evit he selaou. — Kountit deomp ho histor, eme d’ar paourkez dall eur c’hrouadur a drizek vloaz a ie d’ar skol er vourc’h tosta. Lavaret deomp penaoz goude bea great ho studi ha kollet ho tanvez gant ar revolution, e zoc’h deuet dall, ha n’oc’h euz kavet den da gemer truez ouzoc’h. Mantr a ra va c’halon pa glevan kement-ze. — Aliez aoualc’h, eme Iann, em euz komzet deoc’h euz va malheuriou ; guelloc’h e ve din komz euz a draou nevez. Marteze, paotr, petra bennag ma oc’h desket mad er skol, n’ouzoc’h ket c’hoaz an histor euz ho pro ? — N’hon euz morse klevet an istor-ze, emeent holl. Neuze Iann an dall a reaz sin ar groaz hag a gomzaz evellen.\nGouzout a rit, va zud vad, Breiz neket bet atao eur vro gristen. Araok donedigez hor Zalver benniget, ar Vreiziz a oa pell siouaz ! euz ar guir relijion. Guelet a reer c’hoaz en ho touarou mein braz, lod renket, lod all hir, hanvet menhir ; hag hiniennou plat hanvet daol-men. En dro dezo a leverit e zans peb noz ar c’horriganet. E kichen ar vein-ze en em zastument evit ho deveriou a relijion. Pebez relijion, va zud vad ! Pegen souezet na dlie ket beza an Ebestel deuet aman evit deski ar guir relijion d’hon tadou koz, o velout an douarou tro var dro sklerijennet evit sakrifia d’an doueou faoz. An dud kez-ze, dallet gant an drouk-speret, a vele redek eno goad eun ejen pe goad eun den malhëurus bennag astennet var an daol-men, ha lazet gant an Druzet, ho beleyen. An doare ma rede ar goad a zisklerie dezo urzou an env. Lavaret a reer c’hoaz merc’het memez a laze ho unan an den kiniget d’ar falz Doue. Klevet oc’h euz marteze komz euz an enez Sizun zo dirag beg ar Raz. Eno eo goal rust ar mor, ha klevet em euz martolodet o lavaret : « Den na dremen ar Raz n’en de aoun pe glaz. » Eno oa ar merc’het kriz-ze, hanvet guerc’hezet Sizun. Aliez en em golle listri var ar c’herreg zo en dro d’an enez evel treujeunnou-guez euz eur c’hoat diskaret. Ar vartolodet a grede guerc’hezet Sizun a zigasse dezo barrou avel ha goall amzer. — Koulskoude pegen galloudek bennak a brizent anezo, no doe zikour ebed digato evit ten ho bro euz daouarn ar Romaned.\nKement-ze, an Aotrou Doue ne laoskas ket atao ar Vretonet en denvalijen euz ar fals kreden : dont a reaz en ho zouez missionerien kalounek. Ar reman a guitee en noz al lec’hiou e pere o doa tremenet an deiz evit prezek an Aviel ; rak an Druzet na loskent ket anezo da brezek ar guir feiz. Mæz Doue en doa taolet eur zell a druez var hor bro. Setu aman petra a erruaz. Tud euz ar c’hresteiz, hag a lavarer Romaned anezo, a oa deuet e Bro-C’hall (pe ar Franç), gant ho c’habiten Cesar, den a zoare hag a nerz. Kemer a reent ar c’herriou ha divezatoc’h e oa ret ive d’an Druzet en em guzet kerkouls ha beleyen Jesus-Christ. Meur a veich en em gavent kuzet er memes lec’h ha beleyen hor relijion santel ; hag en eur selaou anezo o komz euz eun Doue pehini, elec’h goulen goad an dud, en doa skuillet he hini evito, e kavent eur garantez vraz o tomma ho c’halonou, hag euz beleyen eun Doue kriz, hiniennou a zeue da veza beleyen an Doue a drugarez. Petra ken a lavarin-me deoc’h var an dra-ze ; nemet var dro daou c’hant bloaz goude donedigez hor Zalver, ar Vretoned o doa an eur vad da zigemer en ho zouez beleyen Jesus-Christ. — Abaoue a leverer ar Vretoned a zo chomed leal d’ho feiz ha d’ho Doue, ha neuz ket bet klevet prezeg a enep ar feiz er iez breizad.\nVar dro an amzer-ze a dremene dre Vreiz-Izel Derrien ha Neventer, daou zen jentil euz a enez Breiz, an hini zo breman Bro-Saoz. O tont a oant euz a Rom e pelec’h oant bet oc’h enori relegou sant Per ha sant Paul, hag o c’houlen bennoz hon Tad Santel ar Pab. Beza e oant en ho hent var lez ar steir Dourdoun, eun hanter leo euz Landerne. Sellout a reent euz ar vro-ze ken dudiuz, evel ma eo kazi an oll Vreiz-Izel. Nag a veich ive, goude beachou hir ha poaniuz, em euz-me kanet eur ganaouen a louenedigez o tont en dro da va bro, ha diskuizet va daoulagat, neuze digor, gant ar guel euz he genet hag euz he draounienou ker glaz ha koadet ker stank. Derrien ha Neventer a gave-ta kaer ar vro, ha sellout a reent a bep tu, pa veljont euz var zu eur c’hastel, eun denchentil en em deurel er steir. Hanvet oa Elorn ; hag abaoue, ar steir zo hanvet Steir-Elorn. O velet kemense Derrien ha Neventer ne gollont ket amzer ; mont a reont buhan evit he zavetei, hag he denna a reont er meaz. Goulen a reont digantan evit petra a glaske en em veuzi. Elorn a lavaraz dezo e ber gomzou he stad ankenniuz. Aotrounet, emezan, er vro-ma zo eun dragon euzuz a lonk an dud. Ar roue Bristok, zo e chom e Brest, en deuz gourc’hemenet guelout pep sadorn, pe dy a dle ober he vouet d’an dragon. Deuet eo tro va zy kenliez a veich, ma ne choum mui ganen nemet va greg ha va bugel. Kentoc’h evit ho rei da voueta d’an dragon em euz klasket mervel. Derrien, leun a feiz, goude beza komzet d’hen gant nerz euz ar guir religion, a lavaraz : Me lazfe an dragon, mar teufe Elorn da anaout Jesus-Christ ; Elorn a lavaraz na felle ket d’hen kuitaat he zoueou. Ma raffoc’h da viana, eme Derrien, sevel eun iliz d’ar guir Doue hag ober deski d’ho mab lezen Jesus-Christ, e telifren ar vro euz eul loën a ra kement a zrouk. Elorn a lavaraz en dije great kemense.\nNeuze an daou varc’hek a ia betek toull an dragon. Gourc’hemen a reont dezan en hano Jesus-Christ dont er meaz. Senti a ra, hag he c’houiban zo ken euzuz ma eo spontet marc’h Derrien. Ar marc’h a lamm hag a ia kuit en eur deurel he vestr d’an douar. Derrien ne goll ket kaloun : ober a ra sin ar groaz, hag e taol he c’houriz en dro da c’houzoug an ærouant. Neuze, o tra souezuz ! Derrien a ro an aneval criz-ze da vap Elorn evit hen kass d’he dad. — Piou na vije ket bet estlammet o velout an dragon renet gant eur bugel. — Mont a ra evel eul loën reiz gant ar c’hrouadur beteg Kastel-Elorn. Ac’hano Derrien ha Neventer hen kass da Vrest evit m’en dije roue Brest hen guelet. Euz a Vrest hen kassont d’ar ger vraz a Dolent evit ma vije guelet ive gant ar roue Jugon a choume er ger-ze. Goude-ze, araok mont d’ho bro, a fellaz dezo laza an dragon. Ober a reont dezan en em deurel er mor en eul lec’h hanvet Pontusvall, pe Pont-beuz-an-aneval, e parrez Plouneour-Trez, e Leon. Elorn a zalc’haz d’ar pez en doa lavaret. Ober a reaz sevel eun iliz, zo breman iliz Plouneventer, ha deski d’he vap lezen Jesus-Christ. He c’hreg en em rentaz kristenez, hag a zavaz en he c’hastel eun iliz brudet dindan an hano a Gastel-Gouel-Forest. He map, hanvet Riek, a ieaz da bidi Doue e kichen ar mor etre Kamelet ha Kraon, pe Crozon, e Kerne, er gerik Sant-Riek.\nAr Vretonet euz a Vro-Saoz, galvet neuze ar Vreiz-Veur, o doa brezel gant ar Saozon. Neuz ket bet atao Saozon e Breiz-Veur, ar bobl ac’hano a gomze brezonek eveldomp-ni, ha be zo c’hoaz enni eur charter e leac’h e komz an dud brezonek. Klevet em euz lavaret ez euz bet er seminer e Kemper beleyen euz ar c’harter-ze euz a vro Saoz hag a gomze brezonek mad. Koulskoude ar Vretonet ne zint mui perc’henn an enez Vreiz-Veur ; ho bro zo bet kemeret gant eur bobl estren. Ar Saozon na zeuaz ket a ben euz ar Vretonet en eun taol, ar brezel a badaz pell braz, hag ar Vretonet tre-mor pa vijent trec’het en eul leac’h a zeue da zilezel ar c’harter-ze hag a zeue da glask eur vro guelloc’h en Armorik, e pelec’h e kavent douarou braz dilœzet neuze e tiazezent hag e savent keriou.\nLavaret a ree guechall hon tud koz Konan Meriadek, deuet aman gant kals tud iaouank euz ar Vreiz-Veur, a oa eun den a zoare hag a galon. Paotret iaouank Breiz-Izel o doa hen goulennet evit ober ar brezel d’ar Romanet ; hag o veza trec’het ar Romanet hag ho c’hasset e meaz euz ar vro, en em lekejont da ioual e vije Konan ho roue. Heman ne gave ket e touez merc’het ar vro eur gristenez evel ma c’hoantee evit pried ; rag ne oa ket c’hoaz kals kristenien er vro. Neket na oa ket merc’het brao e Breiz, ha memes merc’het fur. Beza ez euz merc’het koant enni hag ato a vezo. N’ho doa nemet furnez ar bed, ha Konan a glaske eur furnez kristen. Kass a reaz eta tud da Vreiz-Veur evit goulen da bried dezan eur brinses, unan euz ar re furra hag ar re desketa euz he amzer. Ober a reaz ive goulen merc’het iaouank fur ha kristen evit an dud iaouank a oa deuet gantan e Breiz-Izel. Ursula, e pehini en doa lakeet he c’hoant, e doa kemeret Jesus-Krist evit pried. He zad, roue, a reaz dezi pignat var al lestr a dlie he c’has d’ar Vreiz-Vihan. Uneg mil euz he c’honsortezed a bignaz ive var al listri. Ursula oa ho frinsez. Al listri a zavaz an heor e Londres, pehini zo breman ker-ben Bro-Saoz, Setu aman petra a erruaz.\nUrsula e doa pedet ann Aotrou Doue na laoskeje ket eun all nemetan da veza perc’hen euz he c’haloun. He feden oa selaouet. Rag ne oant ket anter hent, ma zavaz eur goal amzer, eun avel ar brassa. An toennou mor a oa spountus ; ar gerniou a dorre hag a goueze an eil var eben. Ar guerc’hezet kez hag ar vartolodet a gave dezo a oa ar mor o vont d’ho lonka, Ursula n’en em glemme na na voele ; ne ree nemet pedi Doue. Lavaret a ree d’he c’honsortozet en em zastume en dro dezi evel ho frinses, kemer caloun, hag esperout en Doue oll galloudek. An avel-vraz na ehane, hag er fin al listri oa taolet var ar c’hereg e kichen an douar, pell euz Breiz. Saveteet a oant oll ; be o doa gallet dont d’an douar. Pa oant deuet d’ar ger a Goloign en Allemagn, an dud euz ar ger-ze, paganet, o velout kement a verc’het koant, a fellaz dezo ho c’haout evit priejou. Ar guerc’hezet, aliet gant santez Ursula, na reent van evit klevout komzou an dud fall-ze ; hag ar re-man direizet, ho lazaz a daoliou kleze. Mantret oe kaloun ar roue Konan hag he duchentil iaouank, o klevout eur sort kelou, ha ret oe dezo kemerout priejou euz a Vreiz. Konan a zemezaz gant Darerea, c’hoar da sant Patriç, abostol euz an enez Irland. Douget oe kals d’ar relijion gristen. Eur skuer vad a oa evit an oll. Dindan eur roue ker mad, an niver euz ar gristenien a greske bemdez. Sebeliet eo bet e Kastel-Paol, en iliz-veur ; guelet em euz eno bez ar roue-man pa oan o studia e Kastel-Paol, pell zo abaoue. Kalz euz bugale ar roue Konan zo bet sent. Unan ebken, Salaün, a joumaz en he lez, hag a oa roue goude he dad, hag a leverer, na laoskaz mui guerza an dud evel loëned, evel ma oa bet ar giz beteg-neuze. Rak, araok an amzer-ze, ar re n’hellent ket pea ho dlee, a vije guerzet da dud estren a zeue gant listri d’ho c’hemer evel marc’hadourez. Daoust d’ar madober-se, an istor a lavar oa bet lazet Salaun gant he zujidi er barrez hanvet breman Lou-Merzer e kichen Landerne.\nSetu aze, va zud vad, petra lavar lod a c’hoarvezaz e Breiz er c’henta amzeriou goude donedigez hor Zalver ; ha trugarekaomp an Aotrou Doue hag ar Verc’hez da veza digasset deomp sklerijen ar feiz, heb pehini e vijemp bet atao evel anevalet, oc’h en em verza an eil egile, ha goulennomp a galoun, araok mont da gousket, ma joumo atao ar feiz en hon touez. Evel-ze bezet gret.\nEr c’his-ze a aichuaz ar paourkez dall he zanevel kenta.\nAdtapet diwar « https://br.wikisource.org/w/index.php?title=Istor_Breiz,_1893/Rann_01&oldid=168614 »\nKemm diwezhañ d'an 10 C'hwe 2021 da 19:29\nKemmoù diwezhañ degaset d'ar bajenn-mañ d'an 10 C'hwe 2021, da 19:29.


Pajenn:Le Gonidec - Bibl Santel pe Levr ar Skritur Sakr, eil levr.djvu/124 - Wikimammenn\nPajenn:Le Gonidec - Bibl Santel pe Levr ar Skritur Sakr, eil levr.djvu/124\naéréven̄t, hag a vézô didûd da-vikenn : na choumô dén énô, ha mâb ann dén na boblô két anézhi.\n34. Gér a zeûaz a berz ann Aotrou da Jérémias ar profed, er penn ken̄ta eûz a rén Sédésias, roué Juda, ô lavarout :\n35. Ével-henn é lavar Aotrou ann arméou : Chétu, mé a dorrô gwareg Élam, hag hô ners brâz.\n36. Ha mé a zigasô war Élam pévar wen̄t eûz a bévar c’horn ann én̄v : ha mé hô skiñô dré ann holl wen̄tou-zé ; ha na vézô brôad ébéd é péhini n’en em dennô ar ré a dec’hô eûz a Élam.\n37. Ha mé a lakai Élam da gréna dirâg hé énébourien̄, ha dirâg ar ré a glask hô buez : ha mé a zigasô war-n-ézhô ann drouk, va buanégez ha va frouden, émé ann Aotrou : ha mé a gasô ar c’hlézé war hô lerc’h, kén n’em bézô hô c’haset-da-nétra.\n38. Ha mé a zavô va zron é Élam, hag a gollô hô rouéed hag hé brin̄séd, émé ann Aotrou.\n39. Hôgen enn deisiou divéza, mé a lakai da zistrei sklaved Élam, émé ann Aotrou.\nDiougan a-éneb Babilon.\n1. Gér a lavaraz ann Aotrou diwar-benn Babilon, ha diwar-benn brô ar C’haldéed, dré Jérémias ar profed.\n2. Embannit é-touez ar brôadou, ha rôit da glevout ; savid ann arouéz, diouganit, ha na guzit két ; livirit : Kéméret eo bét Babilon, mézékéet eo hô skeûdennou, trec’het eo hô idolou.\n3. Râg eur vrôad a zâv out-hi eûz ann han̄ter-nôz, hag a lakai hé brô ével eunn distrô ; ha na choumô enn-hi na dén na loen ; hag hi a zô tec’het, hag a zô éat-kuît.\n4. Enn deisiou-zé, hag enn amzer-zé, émé ann Aotrou, bugalé Israel, ha bugalé Juda a zeûi kévret : hî a gerzô, hag a zeûi enn eur wéla ; hag a glaskô ann Aotrou, hô Doué.\n5. Hî a c’houlennô ann hen̄d da Zion ; étrézég énô é vézô trôet ho daoulagad. Hî a zeûi, hag a rai eur gévrédigez peûr-baduz gan̄d ann Aotrou, péhini na vézô bikenn an̄kounac’héet.\n6. Va fobl a zô deûet ével eunn tropel dian̄ket : hô mésérien hô deûz hô zouellet, hag hô lékéat da gildrei er ménésiou ; eûz ar ménésiou in̄d éat enn traon̄iennou, an̄kounac’héet eo bét gan̄t-hô léac’h hô éhan.\n7. Kémen̄d hini en deûz hô c’havet, en deûz hô loun̄ket ; hag hô énébourien hô deûz lavaret : N’hon eûz két gréat a zrouk ; râg hî hô deûz péc’het a-éneb ann Aotrou, kaerded ar reizded, a-éneb ann Aotrou, géd hô zadou.\n8. Téc’hit eûz a greiz Babilon, hag id er-méaz eûz a vrô ar C’haldéed ; ha bézit ével ar menned-gevr é penn ann tropel.\n9. Râk chétu mé a lakai da zével hag a zigasô a-éneb Babilon, eul lôd brâz a boblou eûz a zouar ann han̄ter-nôz ; hag hî en em aozô évit stourmi out-hî, hag hé c’hémérô ; hô saésiou a vézô evel saésiou eunn dén kré ha kriz, na zistrôin̄t két dilaz.\n10. Hag ar C’haldéa a vézô é preiz ; ha kémen̄d hini a wastô anézhi a binvidikai, émé ann Aotrou.\n11. O véza ma hoc’h eûz tridet, ha ma hoc’h eûz gwall gomzet, ô skrapa va digwéz ; ô véza ma oc’h en em lédet evel leûéou war ar géot, ha ma hoc’h eûz bléjet ével tirvi.\n12. Hô mamm a vézô mézékéet-meûrbéd, ann hini é péhini oc’h bét ganet a vézô lékéat hevel oud ar poultr ; chétu é vézô ann divéza é-touez ar brôadou, eunn distrô, dihen̄t ha dizour.\n13. Buanégez ann Aotrou hé lakai da véza didûd, hag ével eunn distrô é vézô holl ; kémen̄d hini a dréménô dré Vabilon a vézô saouzanet, hag a rai goab eûz hé c’houliou.\n14. En em aozit a-éneb Babilon a bép tû, c’houi holl péré a steñ ar warek ; stourmid out-hi, na espernit két ar saésiou ; râg hi é deûz péc’het a-éneb ann Aotrou.\n15. Garmit out-hi, a bép-tu ; rei a ra\nAdtapet diwar « https://br.wikisource.org/w/index.php?title=Pajenn:Le_Gonidec_-_Bibl_Santel_pe_Levr_ar_Skritur_Sakr,_eil_levr.djvu/124&oldid=162470 »\nKemmoù diwezhañ degaset d'ar bajenn-mañ d'an 17 Mae 2020, da 15:10.


Buhez ar Zent. pages 439-440-441. Encyclopédie Marikavel.\nJermana Cousin a c'hanas en Pibrak, en kichen Toulouz, er bla 1579. He zad Lauranz hag he mamm Mari Laroche a oa tud paour, poan taevan d'eze. Ar plac'hig a deuas er bed gant eur vrec'h fall; gwasket oa ive gant droug ar roue, hag en he goug he devoa eur gouli euzus.\nEn he c'havel e oa c'hoaz pa varvas he mamm, hag ne zad a addimezas. He lez-vamm he devoa bugale ha ne oa ket evit he gouzanv. Bue ar bugel yaouank a oe eta eus ar re galetan. En ti he zad ne oa netra eviti, ha gwech ebet n'halle tostât ouz an oaled. A-boan ma veze roët d'ezi lojeiz ha disc'hlao.\nDifennet mat e oa da dostât ouz he hanter-breudeur hag he hanter-c'hoarezed. 0 c'haret a rê kalz, koulskoude, hag eur blijadur a vije bet eviti o diwall ha kemer perz en o c'hoariou.\nMes nan, buhan ha buhan, pa deue en ti, eus an abarde, e renke kemer he zammig boed ha mont da gousket d'ar c'hraou, pe war eun tammig plouz dindan ar vins.\nJermana, bepred sentus ha madelezus, a chôme sioul. He foaniou o devoa distaget he c'halon diouz ar bed hag he zroët warzu Doue hepken.\nHe lez-vamm, evit en ern zizober diouti, he c'hase bemde da ziwall al loened; o c'has a rê d'ar peuri da c'houlou-de ha ne zizroe nemet da zerr-noz. Bevan pell diouz trouz ar bed oa he dudi, ha daoulinet war ar c'hlazen, e save he daouarn etrezek an nenv, hag e kase warzu Doue he fedennou c'houekan.\nPa gleve kloc'h an oferen, e lake he baz en douar hag e rede da adori he Salver. Ar c'hoajou tro-war-dro a oa leun a vleizi, mes biskoaz ne oe sammet gante hini ebet eus he loened, na hini ebet aneze, kennebeut, n'eas da laerez, epad ma veze oc'h ober he zro en iliz.\nMeur a wech, Doue a ziskouezas pegement e kare ar vesaerez yaouank. Eun devez, ec'h ee d'an iliz. Epad an noz e oa bet deut dour-bil; ar stêr he devoa da dreuzi a oa ken uhelaet an dour enni ma ne weled pont ebet ken; daou zen he gwelas o tont hag a 'n em guzas evit c'hoarzin war he nec'harnant. Jermana a dostaas, ha ken beuzet oa he spered en Doue, ma ne welas ket, zoken, an dour a ruilhe gant herr ha ma treuzas ar ster hep glebian he zreid.\nDirak eun hevelep burzud, an daou zen a deuas da gaout ar brasan doujanz evit ar plac'h o devoa bet c'hoant da wapât.\nWar ar bara a veze roët d'ezi d'he fred, Jermana a gave an tu da espern eun tammig d'ar paour. Hogen, eun devez m'oa et war ar mèz gant he loened, he lez-vamm a redas war he lerc'h, droug bras enni, hag eur vaz en he dorn.\n« Petra zo a neve 'ta ? » a c'houlennas outi daou zen a gavas war he hent.\n« Petra zo a neve ? emezi; ma lez-verc'h he deus adarre kuzet bara en he davancher da rei d'ar paour. Ah ! bremaïk, avat, hounnez a bako diganin-me ! »\nAn daou zen-ze a yeas betek Jermana, asamblez gant he lez-vamm, evit difenn ar bôtrez kez, ma vije red, rak true o devoa outi. Hogen, Jermana a oa neuze o nezan, ha setu he lez-vamm o tispakan he davancher a oa tronset ganti. Kerkent, elec'h bara, e oe gwelet bokedou kaer ha skedus o kouezan d'an douar, hag an dra-ze a oa en kreiz ar goanv !\nHepdale, ne oa ken brud, en Pibrak ha tro-war-dro, nemet eus mirakl ar bokedou, ha diwar neuze, Jermana ne oe hanvet nemet ar zantez. Lauranz, diwar ar burzud-ze, a zigoras e zaoulagad hag a deuas da gaout keun da vezan lezet e bried d'ober eur vue ken kalet d'e verc'h.\nAn Otrou Doue ne falvezas ket gantan lezel e zervijerez da c'hedal pell he c'hurunen. Kavet a oe maro en he gwele, ar mousc'hoarz war he muzellou, he daouarn en kroaz war boull he c'halon. Gant he eil bla warn-ugent e oa.\nMiraklou diniver a c'hoarvezas war he be, ha Pi IX a lakas he hano war roll ar zent, d'an de ma lided en Rom gouel an triouec'hvet kantved aboue merzerenti glorius an daou abostol Per ha Pôl.\nSant Vezo pe zant Bechu, arc'heskob Armagh, en Iverzon, a rêr ive e ouel en de a hirie. Douaran a reas en Pennmarc'h, en Bro-Gerne; dont a reas goude-ze da chom da C'horre-Leon, elec'h ma varvas, war-dro hanter ar c'houec'hvet kantved. War e ve eo savet iliz Sant-Nouga. (1)\nEürus ar re a ouel, rak frealzet e vefont\nBue an den war an douar-man a zo eun emgann hep distag, ha nan eun diskuiz; evel ar vleunien e tigor kerkent ha sav-heol, mes evelti, ne oar ket petra zo ouz e c'hedal war an de. Nag a dreo a c'hoarve ha ne oad ket ouz o gortoz ! Nag a zrein, nag a lammou, nag a reuziou, nag a drubuilhou, nag aankenniou !\nNag a boaniou ha n'hon deus grêt netra evit, o chachan war hon c'hein, hag a c'hloaz hon c'halon ?\nPenôs o digemer ? Dre gaer pe dre heg? Dre gaer, ha dre gaer hepken, evel ar zent, a boke da zorn madelezus an Otrou Doue a skoe gante.\nEur bennoz lavaret da Zoue en kreiz ar boan hag ar c'hlenved a dalv keit ha mil lavaret d'ezan en kreiz an eurvat hag ar yec'hed.\nSeul-vui e tispennfomp ar re a 'n em zav en hon eneb, ha seul-vui e pounnerao hon c'hroaz war hon diskoa.\nPa zavo ar boan betek hon c'halon, savomp anezi betek Kalon-Zakr an Otrou Doue, eienen pep madelez, hag e vefomp frealzet !\n(1) En Sant-Nouga e virer kosan levr-oferen a zo en Breiz. Skrivet eo bet e tro ar bla 1050. Eun tregont sant bennak eus Breiz a zo o hanoiou ennan. An hanoiou êsan da lenn eo re sant Brieg. sant Melani, sant Patern, sant Korantin, sant Gwennole, sant Riouare, sant Koulm, sant Bechu, sant Gwennegan, sant Houardon, sant Gouesnou, sant Sulian, sant Eneour ha sant Thegoneg.